Анила ва Парвин воқеаси — Dilkashradio.com\nАнила ва Парвин воқеаси\nБу воқеа 1997 йилда бўлганди. Анила ва Парвин Покистонда яшайди. Анила Парвин билан мактабда танишган. Улар дўстлашиб қолишди. Анила Парвинга Муқаддас Калом бериб, унга Худони улуғлайдиган қўшиқларни ўргатди. Парвин бу қўшиқларни тезда ёдлаб олиб ота-онаси уйда бўлмаган пайтларда сингилларига ҳам ўргатди. Тез орада Парвиннинг ота онаси бу қўшиқларни эшитиб қолди. Улар қаттиққўл Мусулмон эди. Парвиннинг бу қўшиқларни қаердан ва кимдан ўрганганини билиш учун кичик қизларини ишга солишди. Баъзида Анила Парвинни Жума кунлари бўладиган йиғилишларга таклиф қиларди.\nПарвин Масиҳ ва хушхабар ҳақида яхшироқ билиб олгач, Исони юрагига қабул қилди. У Исо Масиҳ билан янги муносабатдан ва ҳаётида бўлаётган ўзгаришлардан қувонарди. У Муқаддас Каломни ўқиб, Худони улуғлаб юрди. Бироқ ота-онаси бунга қаттиқ қарши бўлди. Анила дугонаси Парвиннинг ота-онаси бунга қаршилик қилишларини олдиндан биларди. Парвиннинг Масиҳий бўлганини эшитган ота-онаси ғазабга минди. Уни бу йўлдан қайтариш учун эрга бериш тараддудига тушиб қолдилар. Парвин эса турмушга чиқишни хоҳламай, уйдан қочиб кетди. Ота-онаси қизларини топа олмагач, Анилани ва жамоат чўпонини Парвинни ўғирлашда айблади.\nАнилани ҳибсга олишди. Анилани ота-онасининг кўз ўнгида тўққиз соат калтаклашди. Охири қамоқхонага олиб кетишди. Эртаси куни эса чўпон ва оиласи хибсга олинди. Анила ва унинг чўпони қамоқхонада дахшатли қийноқларни бошдан кечиришди. Анилани жами ўн олти марта калтаклашди. Одатда киши 5 мартадан кейин ҳаётдан кўз юмади. Уларни озод қилишгач эса Анила икки ойгача ўтира олмай юрди. Чўпон эса оғриқдан зўрға қадам босарди. Бир оз вақт ўтиб, оиласидагилар Парвинни топишди. Бошқа эътиқодга амал қилган фарзандларини мусулмон халқи аёвсиз жазолайди. Баъзилар хатто ўз фарзандларини ўлдиришгача боради. Оиласининг обрўйини тиклаш мақсадида акаси Парвинни пичоқлади.\nКейин эса ҳукуматга ўзини топширди. Бундай ҳолатларда ҳукумат қотилларга қатъий жазо қўлламайди. Бироз вақтдан кейин қотиллар қўйиб юборилади. Парвиннинг ўлимидан сўнг акасини ҳам қўйиб юборишди. Анилани ҳукуматнинг назорати остида бўлиш шарти билан қўйиб юборишди. Анила ва унинг оиласи 1999 йилгача қаттиқ назорат остида бўлди. Мусулмонлар уларга тинмай таҳдид қиларди. Ва ниҳоят 1999 йилда Анила ва унинг оиласи ҳукумат назоратидан озод бўлди. Уни билган ва у ҳақида эшитган имонлиларнинг ибодатлари туфайли тўлиқ озодликка эришди. Анила имонли дўстларига шундай дейди: «Мен дунёнинг қандайлигини кўрдим, дунёда ҳеч қандай яхшилик йўқ. Фақат Масиҳда мен тинчлик топдим.”\nЕр ҳайдовчининг Китоби\n© 2013-2020 - Dilkashradio.com


Дунёдаги очлик, шубҳа ва 6 млрд доллар: Илон Маск Tesla акцияларини сотишга тайёрлигини айтди – Kommers.uz\nМиллиардерлар\t14:31 | 1.11.21\nДунёдаги очлик, шубҳа ва 6 млрд доллар: Илон Маск Tesla акцияларини сотишга тайёрлигини айтди\nИлон Маск Twitter’да БМТнинг Жаҳон озиқ-овқат дастури бош директорига мурожаат йўллади\nДунёнинг энг бой одами, америкалик миллиардер Илон Маск (Forbes Real-Time маълумотларига кўра, бойлиги 292,6 миллиард доллар) 6 миллиард доллар хайрия бутун дунё очлик муаммосини ҳал қилиши мумкинлигига шубҳа қилди. Маск бу ҳақда ўзининг Twitter caҳифасида ёзди.\nУ БМТнинг Жаҳон озиқ-овқат дастури (WFP) вакилларидан буни қандай амалга ошириш мумкинлигини тушунтиришни сўради. Маск ўз сўровини Twitter’га жойлаштирди ва ишончли жавоб бўлса, ўзининг Tesla’даги акцияларини сотишга ваъда берди.\n«Агар WFP ушбу Twitter саҳифасида 6 миллиард доллар дунёдаги очликни қандай ҳал қилишини аниқ тасвирлаб бера олса, мен ҳозироқ Tesla акцияларини сотаман ва буни амалга ошираман», — деб ёзган Маск.\nWFP бош директори Девид Бисли 27 октябрь куни CNN телеканалида миллиардерлар Илон Маск ва Жефф Безосни 6 миллиард доллар хайрия қилиш учун «бир марталик қадам ташлашга» чақирди. Бислининг сўзларига кўра, бундай хайрия «уларга етиб бормаса, том маънода ўладиган» 42 миллион одамни қутқариши мумкин.\nАввалроқ Tesla компаниясининг нархи 1 триллион доллардан ошгани ҳақида хабар берилганди. Шунингдек, Илон Маскнинг бойлиги 250 млрд доллардан ошгани маълум бўлди. Кейинчалик Маск миллиардерларга солиқ жорий этиш ғоясини танқид қилди.


Марихуана етиштирган фуқаро ўзи ҳам “отди”, бошқаларга ҳам сотди — 21asr.uz\nМарихуана етиштирган фуқаро ўзи ҳам “отди”, бошқаларга ҳам сотди\nУргутлик фуқаро ҳовлисида гиёҳвандлик моддаси олинувчи марихуана ўсимлигини етиштириб, ўзи ҳам “отди”, ҳам уларни сотди.\nКишини гиёҳвандлик моддаларига қарам бўлиб қолганидан бошлаб жамиятга фойдалилик функциясини тугатди, деб ҳисоблаш мумкин. Чунки энди унинг дарди-хаёли фақат шу “оғу”ни қаердан топишни ўйлаш билан банд бўлади. Ўз-ўзидан меҳнат фаолиятини тарк этади, гиёҳвандлик моддасини харид қилиш учун ҳатто қинғир йўл билан бўлса ҳам пул топишга интилади. Оилани боқиш каби масъулият ҳам унинг учун жуда қуйи поғонага тушиб қолади ёки умуман унутилади.\nБунинг исботини Самарқанд вилояти Ургут туманида истиқомат қилувчи фуқаро М.О. ҳаёти мисолида ҳам кўришимиз мумкин. У фарзандларини оёққа қўядиган, оиладаги масъулияти энг ортган бир пайтда тайинли иш билан шуғулланмай, ҳовлисида гиёҳвандлик моддаси олинувчи марихуана ўсимлигини экиб, ўзи истеъмол қилиб, сўраганларга сотиб кун кечириб келди. Ички ишлар ходимларининг саъй-ҳаракатлари билан унинг бу ноқонуний қилмишлари узоққа чўзилмади.\nМ.О. ўзининг ҳовлисида етиштирган гиёҳвандлик моддасини сотиб, осон фойда кўриш мақсадида 2019 йил 25 январь куни соат 22:30 ларда тадбирга харидор сифатида жалб қилинган “Бахти” ва “Ўктам” исмли тадбир иштирокчиларига оғирлиги 3 (уч) грамм бўлган ўткир яшил рангли “марихуана” гиёҳвандлик моддасини 450.000 (тўрт юз эллик минг) сўмга сотган, тадбир иштирокчилари ўз ихтиёри билан ушбу марихуана гиёҳвандлик моддасини ИИБ ходимларига холислар иштирокида топширган.\nТезкор йўллар билан олинган маълумот юзасидан тадбир давом эттирилиб, М.О. такроран 2019 йил 26 январь куни 18:00 ларда, Самарқанд туман “Пулимуғоб” МФЙ ҳудудида тадбирга жалб қилинган “Бахти” исмли тадбир иштирокчисига 5,31 (беш бутун ўттиз бир) грамм бўлган “марихуана” гиёҳвандлик моддасини 850.000 (саккиз юз эллик минг) сўмга сотган вақтида далилий ашё билан холислар иштирокида ушланиб,белгиланган тартибда ҳужжатлаштириб олинган.\nЖиноят ишлари бўйича Самарқанд туман судида М.О. содир этган иш юзасидан суд мажлиси бўлиб ўтди. Айбланувчи марихуанани ўз истеъмоли учун етиштирганини, гиёҳвандлик моддасини истеъмол қилганда танасидаги оғриқлар кетишини, сотишга эса пул зарурлиги туфайли мажбур бўлганини айтиб суддан енгиллик сўради.\nСуд воқеа юзасидан қонунда кўрсатилган барча ҳолатларни инобатга олиб, унга узил-кесил 6 йилу 6 ой озодликдан маҳрум қилиш жазосини тайинлади.\nЖиноят ишлари бўйича Самарқанд туман суди раиси


ИИВ: Ўтган йили жиноятчилик 33,5 фоизга камайди\n20 апрел 2021, Тошкент вақти: 17:33\nЎзбекистонда жиноятчилик 2018 йилда 2017 йилдагига нисбатан 33,5 фоизга камайди. Бу ҳақда Ички ишлар вазирлигининг жамоатчилик ва матбуот билан алоқа бошқармаси бошлиғи Қутбиддин Бурҳонов 30 январда бўлган матбот анжуманида билдирди.\nРасмийга кўра, 2017 йилда 73 692та жиноят рўйхатга олинган. 2018 йилда эса рўйхатга олинган жиноятлар сони 49 011тани ташкил этди. Бу 2017 йилга нисбатан 33,5 фоизга оздир.\n“ 2017 йилда 519 марта қотиллик содир этилган бўлса, 2018 йилда бу рақам 432тани ташкил этиб, 16,8 фоизга камайган. Қасддан оғир тан жароҳати етказиш 1397тадан 1171тага қадар камайди. Номусга тегиш 376тадан 2018 йилда 222та ҳолат камайиб, бу борадаги кўрсаткич 41 фоизга камайишига эришилган", - деди генерал-майор Қутбиддин Бурҳонов.\nАйни пайтда расмий бугунги кунда товламачилик билан боғлиқ жиноятлар анча кўпайганини таъкидлади.


Машҳурлар ҳаётидан: Почтачидан чиққан президент\nАмерика тарихида ҳар бир президентнинг алоҳида ўрни бор. Масалан, АҚШнинг ўн олтинчи президенти Авраам Линкольн шахс эркинлигини биринчи ўринга қўйиб, мамлакатда одамларни қул қилиб сотишга қарши чиқади. 1863 йилнинг 1 январида эса барча қуллар эркин...\nАжабо! Аёл полициячини нега тишлаб олди?\nРоссия тасарруфидаги Марий Эл Республикасида кўнгилсиз бир ҳодиса юз берди, дея хабар беради Hordiq.uz сайти....\nСловения коронавирусдан қутулди...ми?\nСловения ҳукумати мамлакатда коронавирус эпидемияси тугаганлигини расман эълон қилди. Бу Европадаги давлатлар ичида биринчи ижобий ҳолатдир. “Reuters” ахборот агентлиги ана шундай хабар тарқатди. ...\nГитлерни титратган қудратли овоз\nИккинчи жаҳон уруши даврида Юрий Левитаннинг овози, унинг ахборотни етказиш усули кучли ва таъсирли бўлгани ҳатто манфур Адольф Гитлерни ҳам қўрқувга туширганидан, юрагини ларзага солганидан хабардорсиз. ...\nБуюк Хитой девори қаердан бошланади?\nБуюк Хитой девори – қадимий архитектуранинг энг машҳур ёдгорлиги. У Хитой шимоли бўйлаб 9000 километрга чўзилган бўлиб, “осмоности мамлакати”нинг ажралмас қисми саналади. Бу иншоотни қуришда юз минглаб ишчилар ўн йиллар давомида меҳнат қилган. ...\nФутбол қироли – Пеле\n“Миллионлар ўйини” ишқибозлари уч карра жаҳон чемпиони, Бразилия терма жамоаси ва “Сантос”даги ўйинлари билан миллионлаб мухлислар меҳрини қозонган футбол қироли – Пелени яхши билишади. ...\n“Қўшним итлар овқатини ейишга мажбур қилди”\nАҚШда Стелла Либек мукофоти жорий қилинган. Бу мукофот мутлақо ноҳақ бўла туриб, судни ўз фикрига ишонтирган ва ютиб чиққан инсонларга берилади. ...\nКўчада қолган майитлар\nКеча телевизор томоша қилиб ўтирарканман, “Севимли” телеканалида даҳшатли манзара намойиши гувоҳига айландим. ...\nёхуд ўзини ўликка солганлар Ижтимоий тармоқларда ҳиндистонлик 70 ёшли Ҳаким Дин ва яна уч нафар шахснинг тез тиббий ёрдам машинасида ўлим ҳақидаги қалбаки ҳужжатлар билан блокпостдан ўзини ўлганга солиб ўтаётганида полиция томонидан қўлга олингани...\nИллатдан йироқ бўлинг!\nИнсоният XXI асрда кўплаб глобал таҳдидларга дуч келмоқда. ОИВ инфекцияси ва ОИТС касаллиги ана шундай умумбашарий муаммолардан биридир. БМТнинг ОИВ/ОИТС бўйича дастури – UNAIDS маълумотларига кўра, бугунги кунда дунё бўйича 37 миллиондан ортиқ аҳол...\nЎзбекистон Республикаси ИИВ Жазони ижро этиш бош бошқармасида Беларусь Республикаси ИИВ Жазони ижро этиш департаменти вакиллари билан учрашув бўлиб ўтди. ...


«Ҳаётимда ҳақиқий мўъжиза содир бўлди. Шавкат...\n11.05.2018 17:02 0 2403\nЁдингизда бўлса бир муддат олдин «Xabar.uz»да «14 ёшли ўқувчининг Президент Шавкат Мирзиёевга ёзган мактуби» номли мақола эълон қилинган, орадан кўп ўтмай унинг оиласига уй ҳадя қилингани ҳақида ёзган эдик.\nТўғри айтишар экан, агар ниманидир жуда қаттиқ истасанг, бу албатта содир бўлади деб. Мен онамга ёрдам беришни жуда ҳам хоҳлаган эдим, унга уй олиб беришни истардим. Онамнинг юзида анчадан бери кулгини кўрмаган эдим ва бу мени жуда хафа қиларди», — деб ёзган эди у ўз саҳифасида.\nҚуйидаги видеороликда унинг дилсўзларини ўзингиз томоша қилиб, тинглашингиз мумкин.\nПрезидентга мактуб 14 ёшли бола\nЖамият 23/04, 09:58


АЧЧИҚ ҚАЛАМПИР ҲАҚИДА АЧЧИҚ ҲАҚИҚАТ - Ўзбекистон овози газетаси\nЁки кўриниб турган айбини тан олиш ўрнига таҳририятга раддия жўнатган шоввозлар\nГазетамизнинг 2019 йил 26 февраль сонида қашқадарёлик фермерлардан келган шикоят асосида «Аччиқ қалампирнинг аччиқ ҳақиқатлари ёки алданиб қолган фермерларни ким ҳимоялайди?..» сарлавҳали мақола чоп этилган эди. Биз айбдорлар хижолат тортади, фермерлардан кечирим сўрайди, улар бўйнида осилиб қолган қарзларни тўлайди, деб ўйлагандик. Афсуски, ундай бўлмади.\nҚайтага «Brand Investment Group Agro» МЧЖнинг юристи таҳририятимизга раддия кўтариб келди. Унда қисқа муддатда раддияни эълон қилиш ва корхонага ёзма жавоб бериш ҳам сўралган эди. Биз корхона юристига қўнғироқ қилиб, «Мақоладаги масалалар исботи билан берилган-ку. Нимадан норозисиз?.. Биз фақат жамиятингиз томонидан алданиб қолган фермерларни ҳимоя қилдик», дедик. «Биз фермерлар билан гаплашдик. Улардан бири «мен мухбирга ундай демаганман, деб ёзиб берди», дея бизни айбламоқчи бўлибсиз. Лекин барча фермерларнинг айтган гаплари диктофонга ёзиб олинганини айтганимизда юрист «йўғ-э, ёзиб олганмисизлар?», дея ўйланиб қолди.\nШунингдек, таҳририятга раддия жўнатишдан олдин мақолани диққат билан ўқиб чиқиш лозим эди. Чунки сиз жўнатган раддияда танқидий мақоланинг номи ҳам нотўғри ёзилган. «Аччиқ қалампирнинг аччиқ ҳақиқатлари... Ёки ўзи йўқ қалампирни бор аччиғи?...» деб янги сарлавҳа қўйибсизлар.\nТанқидий мақоладаги жумлаларга ўзингизча изоҳ бериб, ўзингизни оқлашга ҳаракат қилгансиз.\nЭҳтимол, айрим жумлалар сизларга оғирроқ ботгандир. Эҳтимол, ҳеч ким бизнинг мушугимизни пишт, демайди, деган кайфиятда юрган бўлишингиз мумкин. Аммо сизларга ишониб, ўзига муаммо орттириб, ишдан қолиб, идорама-идора сарғайиб юрган фермернинг аҳволини кўз олдингизга келтириб кўрмабсиз. Афсус. Ушбу мақолани ўқиган қанчалаб газетхон бунақанги МЧЖларга раҳбарият томонидан қаттиқроқ жазо чорасини кўриш керак, деган мазмундаги кўплаб қўнғироқларига жавоб бердик. Уялмасдан сиз ўзингизни оқлаш учун биринчи, иккинчи ва ҳоказо, деб жумлаларни рақамлаб чиқибсиз. Биз ҳам сизнинг услубингизни қайтарган ҳолда биринчи, иккинчи ва учинчи жумлага жавоб қайтармоқдамиз.\nМақоладаги фикр: «Ўзини Умид деб таништирган йигит яқин орада кўчатни етказиб берамиз, деди. Баҳор ойи тугаб, яъни аччиқ қалампирни экиш вақти ўтиб борса ҳамки, қалампир кўчатларидан дарак бўлмади. Умид деган гоҳо телефонини ўчириб қўяди. Гоҳида умуман кўтармайди. Шу аҳволда аччиқ қалампир экиш вақти ўтиб кетди, МЧЖ ходимларидан дарак бўлмади...» шундай, деб ёзгансиз:\nРаддияда буни инкор этишга уриниб қуйидаги эътирозни билдирибсиз: «Қалампир кўчати тарқатиш мавсуми ҳам худди пахта чигити экиш мавсуми сингари Қашқадарё вилояти ҳокимлиги ва туман ҳокимлари томонидан тузилган қалампир штаби орқали амалга оширилган. Корхона томонидан кўчатларни кунлик фермерларга етказиб бериш туман ҳокимлиги томонидан берилган буюртмаларга асосан амалга оширилган. Корхона томонидан кўчатлар туманларга ўз вақтида етказилиб, ҳокимият томонидан фермерларга экиш учун тақсимланган...»\nБу гапларга аниқлик киритиш мақсадида биз ҳокимликка мурожаат қилдик. Касби туман ҳокимлигидан қуйидагича жавоб келди:\n«... Туман ҳокимлигида қалампир штаби ташкил қилиниб, фермер хўжаликларига қалампир кўчатларини ўз вақтида етказиб берилишини ва фермер хўжаликларига экиш учун тақсимланганлигини умумий тартибда назоратга олган бўлса-да, «Brand Investment Group Agro» МЧЖ билан фермер хўжаликлари ўртасида қалампир етиштириб бериш бўйича (контрактация) шартномалар тузилишига ва қалампир кўчатлари етказиб бериш бўйича Касби туман ҳокимлиги томонидан аралашувга йўл қўйилмаган».\nТуман ҳокими ўринбосари С.Мухаммадиев.\nМақола юзасидан иккинчи иддаонгизни ўқиймиз:\nМақолада номлари келтирилган «Нарзуллаев Жалолиддин Элмурод ўғли», «Воҳа зарчашмаси» ҳамда «Шахриёров Эралижон Шавкатович» фермер хўжаликлари томонидан қалампир кўчатини ўз вақтида олмаганлик ёки олмасликлари ҳамда қалампир етиштириш бўйича тузилган контрактация шартномаларни олдиндан бекор қилиш бўйича ёзма мурожаатлар қилинмаган...\nРаддиянгиздаги бу даъвода мантиқ борми? Кўп эмас, озгина ўйлаб кўрган киши бундай дейишга уяларди. Улар кимга ва қаерга мурожаат қилиши керак эди? Биринчидан, кўчат олиб келишни ваъда қилиб, қорасини кўрсатмай кетган ходим билан улар бир неча бор телефонда гаплашишган. Кутинг, деган жавобни олишган. Кейинчалик қўнғироқларга жавоб бермай қўйган. Бунинг устига, фермер хўжаликлари билан қилинган шартномангизда кўрсатилган манзилингиздан биз ҳам ташкилотингизни топа олмадик, фермерлар қандай қилиб топсин. Тошкент вилояти, Юқори Чирчиқ тумани, Тинчлик ҚФЙ, Ийкота маҳалласида бунақа ташкилот йўқлигини айтишди. Агар манзилингиз ўзгарган бўлса, шартнома бланкасини янгилаш керак эди. Қолаверса, Қашқадарёдан Тошкент вилоятига келиб-кетиш осонми? Фермерларнинг ҳар бири банкдан 8 миллион 350 минг сўм 20 фоизлик устамаси билан кредит олиб, сизнинг ҳисоб рақамингизга кўчириб берса-да, сиз ваъда қилинган кўчатларни олиб келиб бермасангиз, улар яна харажат қилиб ортингиздан югуриб юриши керакми? Шарнома шартини бажара олмабсиз, нега ўзингиз кечирим сўраб, фермерлар олдига келмадингиз?\nМақолада фермерлардан бири айтган гапидан мисол келтирамиз: «Агробанк» АТБ Касби филиалидан аччиқ қалампир уруғини ваъда қилган МЧЖнинг масъул ходими телефон рақамини олиб, унга қўнғироқ қилдим. Ўзини Умид деб таништирган йигит яқин орада кўчатни етказиб берамиз, деди. Баҳор ойи тугаб, яъни аччиқ қалампирни экиш вақти ўтиб борса ҳамки, қалампир кўчатларидан дарак бўлмади. Умид дегани гоҳо телефонини ўчириб қўяди. Гоҳида умуман кўтармайди. Шу аҳволда аччиқ қалампир экиш вақти ўтиб кетди, МЧЖ ходимларидан дарак бўлмади...».\nФермерлар таҳририятимизга ариза ёзишдан олдин туман, вилоят ҳокимликларига ва Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси Касби туман бўлимига ёзма мурожаат қилишган. Шунча масъул ташкилотлардан биргина Агросаноат мажмуи ва озиқ-овқат хавфсизлиги таъминланиши устидан назорат қилиш инспекцияси Касби туман бўлимидан жавоб хати келган. Унда ҳам судга мурожаат қилинг дейилган, холос. Сизнингча, яна қанча жойга мурожаат қилишлари лозим эди?\nМақолада шундай мулоҳаза бор: «Сардор деган бу «жаноб» нима учун тўрт кун учрашувни ваъда қилиб, сўнгра фикридан қайтди? Бизнингча, у «Brand Investment Group Agro» МЧЖнинг раҳбарлари билан гаплашиб, сўнгра биз билан учраша олмаслигини айтганга ўхшайди. Агарда лозим топганида ўзининг бош офиси рақамини ҳамда раҳбарининг исм-фамилиясини айтиб, ўша одам билан учрашиб, гаплашиб олишимизни маслаҳат берган бўларди».\nБу фикрга ҳам эътироз билдиряпсиз. Яъни, Сардор мақоладаги ўзига тегишли гапларни инкор этди, деяпсиз. Биз билан Қаршида учрашишни икки марта келишиб, сўзида турмаган бу ходим айбини бўйнига олмаганига ишонамиз. Агарда мухбир МЧЖ ходими Сардор билан гаплашмаган бўлса, нега Қарши шаҳрига бориб, икки кун уни кутди? Қолаверса, буни исботлаш қийин эмас.\nМақола эълон қилингандан сўнг биз воқеалар ривожини кутиб турдик. Қашқадарё вилояти прокуратурасидан жавоб келди. Унда шундай дейилган:\n«Аччиқ қалампирнинг аччиқ ҳақиқатлари ёки алданиб қолган фермерларни ким ҳимоялайди?» сарлавҳали мақолада келтирилган ҳолат ўрганилди.\nАниқланишича, «Нарзуллаев Жалолиддин Элмурод ўғли» фермер хўжалиги билан «Brand Investment Group Agro» МЧЖ ўртасида 04.05.2018 йилда 6-сонли шартнома тузилган.\nШартноманинг 2.12-бандига мувофиқ «Нарзуллаев Жалолиддин Элмурод ўғли» фермер хўжалиги томонидан етказиб берилиши лозим бўлган қалампир кўчати учун олдиндан 100 фоиз (7 975 000 сўм) тўлов амалга оширилган.\nБироқ «Brand Investment Group Agro» МЧЖ томонидан шартноманинг 2.1.1-бандини бузган ҳолда қалампир кўчати етказиб берилмаганлиги учун фермер хўжалиги томонидан маҳсулот топшириш имкони бўлмаган.\nШунга кўра, Касби тумани прокуратураси томонидан «Нарзуллаев Жалолиддин Элмурод ўғли» фермер хўжалиги фойдасига «Brand Investment Group Agro» МЧЖ ҳисобидан 7 975 000 сўм асосий қарз, 3 000 000 сўм пеня ва 16 218 сўм почта харажатини ундириш ҳақида Юқори Чирчиқ туманлараро иқтисодий судига даъво аризаси киритилди.\nШунингдек, бу ҳақда фермер хўжалиги раҳбари С.Эшмадатовага ёзма маълум қилиниб, қўшимча ва эътирозлари бўлса, Юқори Чирчиқ туманлараро иқтисодий судига мурожаат қилиши ҳақида тушунтириш берилди.\nВилоят прокурорининг ўринбосари, адлия катта маслаҳатчиси А.Э.Мирзаев.\nКасби туман прокурори О.Э.Усанов даъвогар «Нарзуллаев Жалолиддин Элмурод ўғли» фермер хўжалигининг манфаатини кўзлаб, Юқори Чирчиқ туманлараро иқтисодий судига даъво аризаси киритди.\nТошкент вилояти, Юқори Чирчиқ туманлараро иқтисодий суди раиси Б.Кенжаев раислигида прокурор протести очиқ сайёр суд мажлисида кўриб чиқилди. Қашқадарё вилояти, Касби туман прокуратурасининг даъвоси қаноатлантирилди. «Нарзуллаев Жалолиддин Элмурод ўғли» фермер хўжалиги манфаатига жавобгар «Brand Investment Group Agro» МЧЖ ҳисобидан 7 975 000 (етти миллион тўққиз юз етмиш беш минг) сўм миқдорда асосий қарздорликни ундириш тўғрисида қарор қабул қилинди. Яъни, адолат қарор топди.\nЭнди ўйлаб кўрайлик, бу муаммо қаердан пайдо бўлди? Фикримизча, аччиқ қалампир экиб, етиштириш ташаббуси ижроси талаб даражасида бўлмади, масъулиятсизлик қилинди, кўп хатоларга йўл қўйилди. Фақат Қашқадарёда эмас, балки бошқа вилоятларда ҳам тартибсизликлар бўлди. Аслида айбдор ташкилот кредитларни қайтариш билан бирга фермерларга етказилган моддий ва маънавий зарарни ҳам қоплаши керак эди.\nКеласи йил ҳам қаерлардадир аччиқ қалампир экиладиган бўлса, хатолардан тегишли хулосалар чиқариб олинмоғи керак, деб ўйлаймиз.


Тил миллат кўзгуси, ғурури, ...\nХоразм вилояти божхона бошқармасида ушбу сана муносабати билан “Тилини асраган – элини асрайди” мавзусида маънавий маърифий тадбир бўлиб ўтди.\nТадбирда, Урганч Давлат университети катта ўқитувчиси В.Сапаев ҳамда бошқарма шахсий таркиби иштирок этишди.\nТаъкидлаб ўтиш жоизки, давлатимиз раҳбарининг 2019 йил 4 октябрдаги “Ўзбекистон Республикасининг “Давлат тили ҳақида”ги Қонуни қабул қилинганининг ўттиз йиллигини кенг нишонлаш тўғрисида” Қарори бу йўлдаги яна бир муҳим қадам бўлди.\nМутахассислар томонидан она тилимизнинг софлигини сақлаш, она тилимиз таълими борасида бажаришимиз зарур бўлган ишлар, эгаллашимиз керак бўлган билим, малака, кўникмалар ҳам анчагина эканлиги ҳақида тўхталди. Она тилимизга эътибор учун ҳар биримиз масъул эканлигимизни таъкидланди.\nАйтиб ўтилганидек, тилимиз – миллат кўзгуси, маънавият сарчашмаси. Шу боис она тилимизни ҳурмат қилиш, унинг бой имкониятларини ўрганиш барчамизнинг асосий бурчимиздир.


Shirin gaz servis - аҳолини суюлтирилган газ билан таъминлашда келажак сари қадам\n17:04 / 05.07.2017\nЖимжимадор сўзлардан қочиб, шуни айтиш мумкинки, бугунги кун тадбиркоридан жамиятнинг умиди катта. Хусусий сектор вакилларининг ишбилармонлик ва янги ғоялар билан аҳоли фаровонлигини ошириш учун бел боғлайдиган даврда яшамоқдамиз.\nМаълумки, аҳоли ва юридик шахсларни суюлтирилган газга бўлган эҳтиёжи йилдан-йилга ошиб бормоқда. Андижон вилояти, Асака туманидаги “Ахтачи” саноат ҳудудида иш бошлаган Shirin gaz servis жамияти айнан ана шундай эзгу мақсадларни ўз олдига қўйган корхоналардан биридир. Жамият ўтган йилнинг декабрь ойида аҳолини суюлтирилган газ билан таъминлаш ишлари бўйича ГТС (газ тўлдириш станцияси)га махсус лицензияга эга бўлди ва шу йилнинг февраль ойида иш бошлади.\nЭнди газ тўлдириш станциясининг қандай фаолиятни амалга оширишига тўхталиб ўтсак. Маскан иш бошлаши билан АСГТШ (автомобилларга суюлтирилган газ тўлдириш шохобчаси) ҳамда давлат корхоналари билан суюлтирилган газни сақлаш ва таъминлаш бўйича шартномаларга асосан сифатли хизмат кўрсатишга киришди. Май ойидан эса “Водийгазтаъминот” унитар корхонаси билан тузилган шартномага асосан Андижон вилояти аҳолисини суюлтирилган газ билан таъминлашга хизмат қилиб келмоқда.\nShirin gaz servis раҳбарлари Зафархўжа Раҳимов ва Муқаддас Раҳимовалар билан станциядаги ҳозирги замон талаби даражасида ташкил қилинган иш жараёни билан танишдик. Дарҳақиқат, маскан фаолияти замонавий технологик қурилмаларда, техника хавфсизлиги юқори ҳимояланган ҳолда олиб борилади. Темир йўл орқали вагонларда келтирилган суюлтирилган газ мазкур станция орқали автогазоцистерналар ёрдамида вилоятнинг Шаҳрихон, Қўрғонтепа ва Избоскан газ тўлдириш шохобчаларига етказилиб, маиший газ баллонларига тўлдириб берилади.\n- Газ тўлдириш станциямизда 550 метр куб суюлтирилган газни сақлаш иншоотлари мавжуд бўлиб, 4 та сўнги технологик русумдаги колонка газ баллонларини суюлтирилган газ билан тўлдириш имкониятига эга, - дейди жамият раҳбари Зафархўжа Раҳимов. – Суюлтирилган газ билан тўлдириш жараёни автоматлашган тизим орқали назорат қилинган ҳолда олиб борилиб, ҳар бир маълумотнинг тўғридан-тўғри компьютер марказига келиб тушиши станциядаги ҳар бир ҳаракат ва аниқ ҳисоб-китобларни маълумотлар базаси орқали кузатиб бориш имконини бермоқда.\nЗафархўжа Раҳимов мазкур соҳада 22 йиллик иш тажрибасига эга бўлиб, Қўқон нефть ўқув юртини, сўнг Тошкент техника университетини тамомлаб, нефть ва газ мутахассиси мақомига эга бўлган. Кўп йиллик фаолият давомида эришилган тажриба мутахассисда аҳолини ҳозирги кунда энг зарур ва арзон ёқилғи бўлган суюлтирилган газ билан таъминлашнинг истиқболли тизимини жорий этиш бўйича янги инновацион лойиҳалар яратишига замин яратибди.\n“Газ тўлдириш станциямизда мавжуд имкониятлардан келиб чиқиб, аҳолига замон талабига мос сифатли хизмат кўрсатиш тизимини йўлга қўймоқчимиз. Бизга истеъмолчилар бўлган аҳолининг газ баллонларини тўлдириш вазифаси юкланса, аҳоли компьютер тизими орқали ўзларида мавжуд газ баллонларини суюлтирилган газ билан тўлдиришни ҳеч қандай оворагарчиликларсиз иш жойида ёки йўлда кетаётиб онлайн буюртма орқали амалга ошириш имкониятига эга бўлади. Жамиятимизда мавжуд сервис хизмати вакиллари хонадонга бориб, газ баллонларини сифатли тарзда тўлдириб беради. Газ баллонларини онлайн техник назорати эса алоҳида мавзу. Яратилган автоматик компьютер тизими орқали хонадонда босим остида ишлаб турган пропан идишини онлайн режимида назорат килишимиз мумкин бўлади. Бу эса хавфни (босим кўтарилиши ва газни сизиб чиқиши) каби нохуш ҳолатлар рўй берганида тизим орқали газни автоматик тарзда ўчириш имконини беради. Замон шиддат билан ривожланаётган бир пайтда мана шундай янгиликларни амалда тадбиқ қилиш вақти келгани учун ушбу лойиҳани ишлаб чиқдик”, - дейди жамият раҳбари.\nДарҳақиқат, ҳар бир соҳада янгиликка интилиш, сервис хизматларини ахборот-коммуникация қулайликларидан фойдаланиб, онлайн тарзда олиб бориш бугунги кун талаби. Корхонада айни пайтда 20 нафар киши иш жойи билан таъминланган. Юқоридаги лойиҳалар тез кунлар ичида амалга ошириладиган бўлса масканда яна 100 нафардан зиёд аҳоли доимий иш жойига эга бўлади.\nЮртимизда янгиликка интилувчан, келажак сари дадил қадам ташлаётган корхоналар кўпайишини жуда истар эдик.\nАндижон Shirin gaz servis


Президенти Шавкат Мирзиёев Мустақил Давлатлар Ҳамдўстлиги хавфсизлик органлари ва махсус хизматлари раҳбарлари кенгашининг Тошкентдаги ... иштирок этадиган делегациялар бошлиқларини қабул қилди. Учрашувда хавфсизликни таъминлаш соҳасидаги амалий ҳамкорликни янада мустаҳкамлаш ...\nЗарарли дастур банк картаси ҳақидаги маълумотлар киритиладиган формани фейк ойналарга алмаштириб қўя олади ва андроид смартфонлар фойдаланувчиларининг маълумотлари хакерларнинг қўлига бориб тушади.\nИнтернетда тарқаган видео айрим фойдаланувчиларда шубҳа уйғотди.\nБузишдан сўнг Дорсининг микроблогида бир нечта ёзувлар қолдирилган, улар асосан ножоиз, зўравонлик ва ирқчиликни тарғиб қилувчи сўзлар.\nЙўлга чиқишдан олдин, айниқса, ёзда, деярли ҳар бир ҳайдовчи ўзи билан тоза сув олади. Ахир бусиз иложи йўқ-да! Бирдан чанқаб қолса, уйга етиб олиш учун анча-мунча йўл босиши керак. Бир қарашда, бунинг нимаси ёмон: машинага пластик идишдаги сувни ташлаб қўясиз-да, йўлга тушасиз... Бироқ ёнғин хавфсизлиги ходимлари бу одатга бир томонлама қарамасликни таклиф этмоқда.\nва саломатлигини устун қўйган Швейцария почтаси бу учоқлар ҳали хавфсизлик талабларига жавоб бермайди деб уларни номаълум муддатга тўхтатиб ...\nКўринмас ҳудуд — ҳайдовчилар учун кўринмас одамдан ҳам қўрқинчлироқ!\nБритан мутахассислари 11 турдаги автомобилни масофадан ва механик равишда ўғирлашга уриниб кўришди. Фақат тўртта машина синовга дош берди.\nЭкспертлар махсус дастурий таъминот ёрдамида фойдаланилувчи роутерларнинг «нозик» жойини топишди.


Ўзбекистон 2020 йилнинг ўртасида Asia Alliance Bank акциялари назорат пакетини японияликларга сотишни режалаштирмоқда Ўзбекистон янгиликлари\nЎзбекистон 2020 йилнинг ўртасида Asia Alliance Bank акциялари назорат пакетини японияликларга сотишни режалаштирмоқда\n7 January 2020, 16:06\nЎзбекистон, Тошкент – Batafsil.uz ЯА. Ўз манбаларига асосланган ҳолда Batafsil.uz мухбири хабар беришича, Ўзбекистон 2020 йилнинг ўртасида Asia Alliance Bank акциялари назорат пакетини Япониянинг Sawada Holdings компаниясига сотишни режалаштирмоқда.\nИкки томон ўртасида тузилган битим қиймати 32 миллион доллар миқдорида баҳоланмоқда. Япония томони билан музокаралар жорий йилнинг январь ойида бошланиши керак бўлиб, апрель ойи охирида сотувга оид ҳужжатларни тайёрлаш ва 2020 йил май ойида битимни якунлаш режалаштирилган.\nAsia Alliance Bank хусусий банки 2009 йилнинг 15 августида ташкил этилган. 2018 йил октябр ойида мазкур тижорат банкининг 45 фоиз акциялари давлатга ўтказилди. 2018 йил охирида банк қўшимча эмиссияни амалга ошириш ва давлат муассасалари ҳисобланган янги акциядорларни жалб қилиш орқали тўлиқ давлат банкига айланди.\nSawada Holdings – 1958 йилда ташкил этилган Япониянинг давлат оммавий корпорацияси ҳисобланиб, унинг акциялари Токионинг JASDAQ фонд биржасида рўйхатга олинган.\nКомпания қимматли қоғозлар бозорида ишлаб, банк, брокерлик, суғурта ва туризмни ривожлантириш соҳаларида фаолият юритади. У банк соҳасида активларига эга бўлиб, Мўғулистоннинг энг йирик - Khan Bank банки назорат акциядори ва Россиянинг СОЛИД банкининг йирик акциядори ҳисобланади.


Ҳожи Муин. Икки кўруниш (1924) | www.ziyouz.uz\nБош саҳифа МатбуотЖадид матбуотиҲожи Муин. Икки кўруниш (1924)\n«Машраб»нинг бу сонидағи икки кўруниш, бизнинг назари диққатимизни ўзига худди қаҳрабодек тортиб қўйди. Унинг бири — танқид оламида янги «усул», иккинчиси -Зарафшон дарёсининт бу кунги ажойиб ва ғаройиб ҳоли. Шунинг учун бу тўғрида бир-икки оғиз чақ-чақ қилмасдан ўта олмадик.\nЛекин нима учундир сўнг чоқларда янги бир танқидчи майдонға отилиб, ўз ақлича одам боласи кўрмаган ва эшитмаган шги бир «усул» чиқарди. Бунинг усулиға қарағанда, таҳлил-маҳлил деган бош оғриқлар ҳожат бўлмай, ёлғиз шоирларни сабзи-шолғом қаторида қопға солиб, Оврупонинг тошбақа тарозуси билан ўлчаш кифоя этар эмиш…\nМана, биз ўзимизнинг ёш шоирларимизға бу янги «усул»ни тортиқ этамиз. Токи булар бундан кейин Оврупо шоирларидек шеър айтсунлар. Бу ишнинг уддасидан чиқмағонлари тақдирда жимгина юрсинлар ва «тавсиъи маълумот» этсунлар…\nСамарқанднинг бу кунги Зарафшон манзарасини кўрган киши ҳайрон бўлиб, «ё бу ернинг халқи девона бўлғон, ёки бу шаҳар — ҳалҳала шаҳри экан» деб ўйласа ажаб эмас. Чунки бечора деҳқонлар, қанча меҳнат қилиб, солиқ тўлаб бир қоп ғаллани ёки 20-30 қовунни бозорда сотаман деб Зарафшон қирғоғиға келадилар. Бундаги қаровуллар қўпрукдан мандатсиз ўтказмаганлари учун у бечоралар ҳам тақдирга тан бериб дарёдан ўтишга мажбур бўладилар.\nНатижада, бир мунчалари дарёдан зўрға ўтиб, бошқалари тўп-тўғри Бухородан чиқадирлар ёки иккинчи дунёдан… Буларнинг уйдаги бола-чақалари «отамиз гўшт-ёғ келтирадир» деб қозонни қизитиб турадир. Лекин гўшт-ёғ нари турсин, оталаридан дарак ҳам бўлмас. Бунда қозон қизиб ёрилур. Бола-чақалари ҳам сабил қолур…\n← Аввалги Аввалги Ҳожи Муин. Юқма касал (1924)\nКейинги → Кейинги: Ҳожи Муин. Маориф ойи (1924)


Олтой ўлкасида қозоқ диаспораси актив фаолият кўрсатаяпти - Фарғона.Ру ахборот агентлиги\n06:38 msk, 7 Июль 2020\nОлтой ўлкасида қозоқ диаспораси актив фаолият кўрсатаяпти\n27.06.2007 23:36 msk\nЮлия Гужвенко, Барнаул\nРоссиядаги қозоқ диаспораси сони ҳозирги пайтда бир миллиондан ошган. Ватан ташқарисида аждодлар мероси, анъанаси, урф-одатлари ва тилини сақлаб қолиш бўйича бу диаспора аъзоларининг актив фаолияти уларнинг бундан буёнги ўз тақдирини Россия билан боғлаётганларидан далолат беради.\nОлтой ўлкасидаги “Ата-Мура” қозоқ маданият маркази жамоатчилик ташкилоти раиси Хайержан Дўсумбековнинг қайд этишича, бу ерда яшовчи қозоқлар ўзларини россиялик санайдилар, шунга қарамай, тарихий ватанни ҳеч қачон ёддан чиқармасликни ўз бурчлари деб биладилар.\nҚайд этиш жоизки, Қозоғистон яқин ва узоқ хориждаги қозоқларнинг қайтишига кўмаклашмоқда. Бунинг учун ўралманларни тарихий ватанга қайтариш бўйича қонун лойиҳалари қабул қилинган, турар-жой, таълим олиш, ишга жойлаштиришга кўмаклашиш ва бошқалар юзасидан қулай шарт-шароитлар яратишга ҳаракат қилинган. Масалан, Усть-Каменогорск, Семипалатинск, Қарағанда шаҳарларидаги олийгоҳлар қошида тайёрлов курслари ишлаб турибди, шу ернинг ўзида турли мамлакатлардан келган қозоқ ёшлари олий маълумотга эга бўладилар.\nҚозоқ миллий-маданий бирлашмалари\nТурли миллий-маданий бирлашмалар Россияда ҳам, Қозоғистонда ҳам ҳамюртларни қўллаб-қувватлайдилар, уларга Россия жамиятида ўз ўрнини топишга ёрдам берадилар. Хусусан, Россияда қозоқ маданиятини сақлаб қолишга кўмаклашувчи “Қозоқ тили” ҳудудий жамоатчилик ташкилоти, ёшларнинг “Мурагер” (Ворис) жамияти, “Қозоқ диаспораси” жамғармаси фаолият кўрсатади. Бундан ташқари, Москвада Қозоқ ҳудудий миллий-маданий мухторияти (ҚозМММ), “Ата-Мура” қозоқ маданияти маркази ва Россия Федерациясининг субъектларида бир қатор ташкилотлар таъсис этилган.\nҚозоғистон Республикаси раҳбарияти бу каби ташкилотларнинг фаолиятини мувофиқлаштириб туради ва хориждаги қозоқ диаспораси билан алоқалар ўрнатишга интилади. Бизнингча, бу таълим соҳасида муваффақиятлироқ амалга оширилмоқда.\nҚайд этиш муҳимки, қозоқлар Россия, Ўзбекистон, Мўғулистон, Туркия, Германия ва Швецияда мунтазам равишда қурултойлар ўтказиб турадилар. Уларда бу мамлакатларда истиқомат қилаётган минглаб ҳамюртлар иштирок этишиб, ўз муаммоларини ҳал қилишга ҳаракат қиладилар.\nҲозирги пайтда Олтой ўлкасида расман рўйхатдан ўтган барча миллий-маданий бирлашмалар (ММБ) учун ўз биносига эга бўлиш масаласи биринчи даражали бўлиб турибди. Маъмуриятлар ва ММБ раҳбарлари ўртасидаги тортишув бир неча йилдан бери давом этиб келмоқда. ММБнинг офисга эга бўлиш истагини тушунса бўлади. Айни пайтда Барнаул маъмуриятидагиларнинг мулоҳазалари ҳам ўринли: миллий-маданий марказлар улкан бинони тасарруф эта олишлари юзасидан фаолият режасини тақдим этишлари керак. Қозоғистонда мазкур масала осон ҳал этилган – Қозоғистон халқларининг Кичик Ассамблеяси ҳамда Дўстлик уйи сарф-харажатларини давлат ўз зиммасига олган. Менга тушунтириб беришларича, Уст-Каменогорскдаги Қозоғистон халқларининг Кичик Ассамблеяси Шарқий-Қозоғистон вилоят бўлимида бу ташкилот дастлаб ўз-ўзини қоплаш шарти билан ташкил этилган, аммо пулли концертлар ва таълим хизматлари Дўстлик уйи харажатларининг бир қисмини ҳам қоплай олмаган.\nҲозирги пайтда ишнинг нима билан тугагани маълум эмас. Фақат бир нарса аниқ: Халқлар Дўстлиги уйи зарур, чунки Барнаулда қозоқ тилини масофавий таълим йўли билан ўргатиб бўлмайди.\nУмуман олганда, Қозоғистон Россия билан иқтисодий алоқаларни йўлга қўйиб олгани боис россиялик қозоқлар умумий маданий-тарихий асослар билан келажакда давлат ўртасидаги дўстлик алоқаларини мустаҳкамлаш учун зарурий кўприк вазифасини ўташи мумкин. Бунинг учун бошқа халқлар маданиятига нисбатан ҳурматни шакллантириш зарур.


Ўзбекистонда ҳафта ярмидан бошлаб ҳаво салқинлашади - Zamin.uz\nЎзбекистон ҳудуди 19—20 октябрь кунлари қуруқ ва иссиқ ҳаво массаси таъсирида бўлишда давом этади, деб хабар бермоқда «Ўзгидромет». Қайд этилишича, республикада кам булутли об-ҳаво сақланиб қолади, кундузи ҳаво ҳарорати 24-27 даражагача кўтарилади. Бу шу кунларнинг иқлимий меъёридан 4-5 даражага юқори.\n21 октябрь куни республиканинг шимолий ҳудудлари Ғарбий Қозоғистон орқали Волга бўйи устидан вужудга келган совуқ ва нисбатан нам ҳаво массаси кириб келади. Қорақалпоғистон ва Хоразм вилоятида булутлар кўпаяди, кечқурун эса шамолнинг тезлиги 15-20 метр/секундгача эсиб, қисқа муддатли ёмғир ёғиши мумкин. Республиканинг қолган қисмида қуруқ, кам булутли об-ҳаво сақланиб қолади.\n22—23 октябрь кунлари салқин ҳаво бутун Ўзбекистон ҳудудига тарқалади. Республиканинг барча ҳудудларида булут қоплами ортиши, тоғолди ва тоғли ҳудудларда айрим жойларда ёмғир ёғиши, баланд жойларда эса ёмғир қорга айланиши мумкин. Республиканинг айрим вилоятларида шамолнинг тезлиги 15-20 метр/секундга етиши мумкин.\nҲаво ҳарорати аста-секин пасайиб боради ва кечаси 3-8 даража илиқни, шимолда 0-3 даражагача совуқ ва кундузи 13-18 даражани иссиқни ҳосил қилади, бу эса шу кунлар учун ҳарорат меъёрларидан 3-5 даражага паст бўлади. “Замин” янгиликларини “Youtube”да кузатиб боринг\nЎзбекистонда ҳаво ҳарорати пасайиб ёмғир ёғиши кутилмоқда\n17-08-2020, 21:35, Ўзбекистон\n11-10-2019, 17:50, Ўзбекистон\n4-10-2018, 00:05, Ўзбекистон


ЎЗБЕКИСТОН МУДОФАА ВАЗИРЛИГИ ОЛИЙ ҲАРБИЙ ТАЪЛИМ МУАССАСАЛАРИГА\nЁШЛАРНИ САРАЛАШ БОШЛАНДИ\nЎзбекистон Республикаси мудофаа вазирининг буйруғи билан 2019 йилда олий ҳарбий таълим муассасаларига ўқишга кириш истагида бўлган ёшларни саралаш бўйича қабул комиссияси ташкил этилди.\nМудофаа вазирлиги олий ҳарбий таълим муассасаларига ўқишга киришни истаган номзодларни саралаш ишлари Ўзбекистон Президентининг 2006 йил 14 январдаги ПҚ-257-сонли қарори билан тасдиқланган Ўзбекистон Республикаси фуқаролари томонидан ҳарбий хизматни ўташ ҳамда мудофаа вазирининг 2015 йил 2 февралдаги 72-сонли буйруғи билан тасдиқланган Ўзбекистон Республикаси Мудофаа вазирлигининг олий ҳарбий таълим муассасаларига ўқишга қабул қилиш тартиби тўғрисидаги низомга мувофиқ олиб борилади.\nОлий ҳарбий таълим муассасаларига номзодларни саралаш қуйидаги тартибда амалга оширилади:\n• ҳарбий-профессионал йўналиш;\n• дастлабки танлаш;\n• ҳарбий-профессионал танлаш;\n• тест синовларини назарда тутувчи комплекс босқичма-босқич танлаш.\nНомзодлар икки босқичда якуний тиббий кўрикдан ўтказилади. Биринчи босқич 2018 йилгача таҳсил олган ҳамда шу йилнинг ўзида касб-ҳунар коллежларини тамомлаган ёшларни, иккинчи босқичда эса 2019 йил битирувчиларини чақириш ишлари якунланиши кўзда тутилган. Биринчи босқич 2019 йил 15 июнь, иккинчи босқич эса 2019 йил 25 июнь куни якунланади.\n2019 йилда номзодлар Мудофаа вазирлигининг қуйидаги олий ҳарбий таълим муассасаларига ўқишга қабул қилинади:\n1. Ўзбекистон Республикаси Қуролли Кучлари академияси (Тошкент ш.);\n2. Чирчиқ олий танк қўмондонлик-муҳандислик билим юрти (Чирчиқ ш.);\n3. Ўзбекистон олий ҳарбий авиация билим юрти (Жиззах ш.);\n4. Мудофаа вазирлиги Ахборот-коммуникация технологиялари ва алоқа ҳарбий институти (Тошкент ш.).\nОлий ҳарбий таълим муассасаларига қабул қилиш танлов, тенг ҳуқуқлилик ва қабул қилишнинг ягона қоидалари асосида амалга оширилади.\nНомзодлар уч тил – ўзбек, қорақалпоқ ва рус тилларидан бирини танлаган ҳолда тест синовлари топширадилар.\nЎҚИШГА КИРИШ УЧУН ҚАНДАЙ ҲУЖЖАТЛАР ЗАРУР?\nЎзбекистон Республикаси Мудофаа вазирлиги олий ҳарбий таълим муассасаларига ўқишга киришни хоҳлаган номзодлар томонидан туман мудофаа ишлари бўлимларига қуйидаги ҳужжатлар тақдим этилади:\n• чақирилувчининг қайд этилганлиги тўғрисидаги гувоҳномаси ёки ҳарбий гувоҳнома;\n• номзод томонидан қўлда ёки компьютерда ёзилган таржимаи ҳол;\n• анкета (тўлдирилган ҳолатда);\n• ўқиш, иш (хизматни ўташ) агар ўқиётган ёки ишлаётган (хизматни ўтаётган) бўлса ўша жойдан маълумотнома;\n• ота-онасидан фарзандининг олий ҳарбий таълим муассасасига ўқишга киришига розилик хати;\n• маълумоти тўғрисидаги (умумий ўрта, ўрта махсус, касб-ҳунар) ҳужжатлар (асли ва нусхаси) ҳамда рейтинг дафтарчаси (баҳолар табели) нусхаси;\n• олий ҳарбий таълим муассасаларига ўқишга киришда имтиёзлардан фойдаланиш ҳуқуқини тасдиқловчи ҳужжатлар (асли ва нусхаси);\n• яқин қариндошлар орасида вафот этганлар бўлса, уларнинг ўлим ҳақида гувоҳномасининг нусхаси;\n• 3х4 см ўлчамдаги 6 та фотосурат (бош кийимсиз ва бурчаксиз) ҳамда 4,5х6 см ўлчамдаги 4 та фотосурат (бош кийимсиз);\n• номзоднинг яшаш жойидаги ҳудудий ички ишлар органидан жиноий жавобгарликка тортилмаганлиги ва судланмаганлиги тўғрисидаги маълумотнома (контракт бўйича ҳарбий хизматчилар мазкур маълумотномани тақдим қилиши талаб этилмайди).\nАниқлик киритиш учун номзоддан қўшимча равишда зарур ҳужжатлар ва маълумотлар талаб қилиниши ёки тегишли ташкилотлардан сўраб олиниши мумкин.\nОлий ҳарбий таълим муассасасининг қабул комиссияси номзодлар белгиланган қоидаларга, ҳарбий ва хизмат интизомига риоя қилмаган тақдирда уларни ўқишга қабул қилиш бўйича танлашнинг исталган босқичида четлатиш ҳуқуқига эга.\nНОМЗОДЛАРГА ҚЎЙИЛГАН ТАЛАБЛАР\nОлий ҳарбий таълим муассасаларида ўқиш истагини билдирган 17 ёшдан 21 ёшгача бўлган (ўқишга қабул қилинган йили 17 ёшга тўладиган) фуқаролар, шунингдек, 18 ёшдан 25 ёшгача бўлган ҳарбий хизматчилар (ҳарбий хизматни ўтаган ёки ўтаётган йигитлар) ҳужжат топширишлари мумкин.\nНомзодларнинг жисмоний тайёргарлиги қуйидаги мезонлар бўйича баҳоланади:\n1. Турникда тортилиш машқи фуқаро ёшлар учун:\n• 12 маротаба – «аъло»;\n• 10-11 маротаба – «яхши»;\n• 8-9 маротаба тортилганда – «қониқарли».\nҲарбий хизматчилар учун:\n• 14 ва ундан купроқ маротаба – «аъло»;\n• 12-13 маротаба – «яхши»;\n• 10-11 маротаба – «қониқарли».\n2. 100 метрга югуриш машқи фуқаро ёшлар учун\n• 14,0 секунд – «аъло»;\n• 14,1-14,4 секунд – «яхши»;\n• 14,5-15,0 секунд – «қониқарли».\n14,0 секунд – «аъло»;\n14,1-14,4 секунд – «яхши»;\n14,5-15,2 секунд – «қониқарли».\n3. 3000 метрга югуриш машқи фуқаро ёшлар учун:\n12,40 минут – «аъло»;\n12,40 -13,20 минут – «яхши»;\n13,20 минутдан кўп, аммо 14,0 дақиқагача бажарилганда – «қониқарли».\n12,40-13,0 минут – «яхши»;\n13,0-13,35 минут – «қониқарли».


Эрозия куйдириладими? - 6 Сентября 2014 - www.SheJoT.CoM\nГлавная » 2014 » Сентябрь » 6 » Эрозия куйдириладими?\n«Ҳомилам ривожланмай нобуд бўлаверади…»\n— Икки марта ҳомиламдан айрилдим. Иккисида ҳам бола ривожланмай ичимда нобуд бўлди. Шифокорлар қон таҳлили топширинг, балки бу инфекциядир, дейишаяпти. Агар шундай бўлиб чиқса, фарзанд кўролмаслигим ҳам мумкинми?\nГулнора, Жиззах вилояти\n— Айрим инфекция турлари ҳомила ривожланишига тўсқинлик қилади. Натижада, ҳомила нобуд бўлади. Бундан ташқари, организмингиз заиф бўлса ҳам, ҳомилани кўтара олишга қодир бўлмайди. Эрингиз ҳам сиз билан бирга қон таҳлили топшириши керак. Чунки инфекциялар эр-хотиннинг бир-бирига юқиши мумкин. Зарур муолажани олиб, 6 ойдан сўнг ҳомиладорликни режалаштирсангиз, ҳаммаси яхши бўлади.\n— Аввал ҳам цистит билан оғриганман. Бир неча кунки, касаллик аломатларини сезгандек бўлаяпман. Бунинг устига, белим ҳам симиллаб оғрияпти. Ҳомиладорликда циститга қандай муолажа қилса бўлади? Белдаги оғриқ-чи, у ҳам шунинг асоратими ёки буйрагиммикан?\nЗилола, Термиз шаҳри\n— Белдаги оғриқ циститга алоқадор бўлмаслиги мумкин. Эҳтимол ҳомила йўлдошининг жойидан кўчиши ёки бошқа безовталиклар сабаб, оғриқ қўзғалгандир. Яхшиси, даволовчи шифокорингизга учраб, вазиятни ойдинлаштиринг. Ҳозирда ҳомиладорликдаги циститни даволашнинг бир қанча усуллари мавжуд. Дори воситалари, шамчалар шулар жумласидандир.\n«Тунда қовуғим тўлиб кетади…»\n— Етти ойлик ҳомиладорман. Шу кунларда тез-тез ҳожатга қатнайдиган бўлиб қолдим. Айниқса, тунда қовуғим тўлиб кетганидан бир неча марта уйғониб кетаман. Кимдир бу ҳомиладорлик учун меъёр, дейди. Ҳақиқатан ҳам шундайми? Ёки бирор хасталик аломатимикан?\nОзода, Урганч шаҳри\n— Аниқ хулосага келиш учун пешоб намунаси таҳлилини топширинг, сўнг УТТ текширувидан ўтинг. Агар натижаларда ўзгариш аниқланса, буйрак фаолияти билан боғлиқ бўлиши мумкин. Ҳеч қандай ўзгариш чиқмаса, у ҳолда кундузи суюқлик миқдорини камайтириб, ўрнига чанқоқбосди маҳсулотларни истеъмол қилишга ҳаракат қилинг.\n«Бачадон кистаси — бепуштликми?!»\n— Турмуш қурганимга кўп бўлганича йўқ. Тухумдон фоллекуласи ёрилишини текшириш учун УТТга тушсам, бачадонимда киста борлиги маълум бўлди. Гарчи ўлчами кичик бўлса-да, муолажадан сўнг ҳомиладор бўлолмасам-чи, дея ташвишдаман. Шундай бўлиши ҳам мумкинми?\nГуласал, Тошкент шаҳри\n— Бачадон кистаси бир қанча омиллар сабаб юзага келади. Организмдаги гормонал ҳолат ўзгаришлари, жинсий аъзоларда сурункали яллиғланиш асорати кабилар шулар жумласидандир. Даволовчи шифокорингиз назоратида керакли таҳлиллар бажарилгач, албатта, даволанинг. Муолажа вақти жинсий яқинлик тавсия этилмайди. Соғайганингиздан сўнг, битта ҳайз даврини ўтказиб, сўнг ҳомиладорликни режалаштирсангиз бўлади. Тўғри даволанилган бачадон кистаси ҳомиладорликка тўсқинлик қилмайди.\n— Учинчи фарзандимни дунёга келтирганимга етти ой бўлди. Бир неча кун илгари қон аралаш ажралма келганидан ташвишланиб, шифокорга учрадим. Аниқланишича, бачадон бўйни деворида эрозия бор экан. Ажралма сабаби ҳам шу, деди шифокор. Эшитишимча, эрозия куйдириб даволанаркан. Бошқа усуллари ҳам борми? Муолажадан кейин спираль қўйдириш мумкинми?\nЗарифа, Бухоро шаҳри\n— Эрозияни қандай даволаш унинг ўлчами, жойлашуви ва ҳолатига кўра аниқланади. Баъзи кўринишларида ҳақиқатан ҳам лазер нури ёрдамида куйдириб даволаш усули мавжуд. Сизда аниқланган эрозияни қай усулда муолажа қилинишини даволовчи шифокорингиз ҳал этади. Батамом соғаймасдан спираль қўйиш мумкин эмас.\nКатегория: Foydali maslahatlar / Полезны советы | Просмотров: 2475 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


Вилоятда тарихий услубдаги шарқ ҳаммоми очилди\nЎтган йили пойдевори қаланган иншоот – Қизилўрда вилоятининг Туркистонга совғаси. Тарихий шаҳарнинг кўркига кўрк қўшаётган ҳаммомнинг умумий майдони 3000 кв. метрдан ошади.\nТуркистон шаҳрида фаол юритилаётган кўкаламзорлаштириш, ободонлаштириш, қурилиш ишлари Ўмирзақ Шўкеевнинг бевосита назоратида.\nМинтақа раҳбари шаҳардаги Б. Саттарханов шоҳкўчаси бўйидаги қурилаётган хиёбон ишлари билан танишди. Яшилликка бурканган боғда дамолиш масканлари ва анъаналаримизни тимсоли акс этадиган меъморий намуналар ўрин олган.\nШаҳарга кўрк берган “Парасат” хиёбони ҳам алоҳида қиёфа кашф этмоқда. Қайта янгилаш доирасида сунъий кўл ва кўприклар ҳамда 420 метр узунликдаги ариқ қурилади. Натижада хиёбонни таъминлаган, сув қайтадан “Арис-Туркистон” каналига юборилади.\nВилоят ҳокимининг матбуот хизмати., 2020-05-23, 00:41 171\nКоронавирус: интернетда тарқалган, беморларга зарарли олтита маслаҳат 96\nМақтааралдаги уйлар қурилиши 1 августгача якунланиши керак 96\nПрезидент Миллий мотам кунини эълон қилди 127\nДавлат раҳбари коронавирус қурбонларини хотирлади 62


Умар розияллоҳу анҳу ва Қуддуси шариф\nҚуддуси шариф мусулмон, насроний ва яҳудийларнинг муқаддас шаҳри ҳисобланади. Бу шаҳар минг йилдан зиёд тарихга эга бўлиб, ўз ўтмиши давомида турли номларга эга бўлган: Иерусалим, Ал-Қудс, Йерушалаим, Илия. Буларнинг барчаси шаҳар тарихининг ранг-баранглигидан дарак беради. Жуда кўп пайғамбарлар, хусусан Сулаймон ва Довуд алайҳиссаломдан бошлаб Ийсо алайҳиссаломгача мазкур шаҳарни ўзларининг уйи деб билишган.\nХаворижлар ким бўлган?\nАбу Авф розияллоҳу анҳудан ривоят қилинади: Расулуллоҳ саллаллоҳу алайҳи васаллам дедилар: "Хаворижлар - жаҳаннам кўппакларидир" (Суннани ибн Можа, 173; Имоми Аҳмад "Муснад", 19130, саҳиҳ) Вақти-вақти билан Ислом тарихининг турли даврларида мусулмонларнинг анъанавий қарашлардан фарқли бўлган ҳамда динга янгича радикал талқин берадиган янги гуруҳлари чиқиб турган. Ҳазрати Алий розияллоҳу анҳу даврида пайдо бўлган гуруҳлардан бири хаворижлар фирқасидир. 656 йилдан 661 йилгача…\nУчинчи рошид халифа Усмон розияллоҳу анҳунинг бугунги кунгача Мадинада вақфлари бор. Яъни, Рума деган қудуқ билан катта хурма боғлари бор. Ҳожиларга хурмолари текин тарқатилади.\n“Қуббат ас-Саҳро” масжиди Фаластиндаги Қуддуси шариф шаҳрида жойлашган ва Ал-Ақсо масжиди ёнида бунёд бўлган. Муқаддас Қуръони Каримда айтилганидек, Ал-Ақсо масжиди атрофи марҳамат қилинган. “Қуббат ас-Саҳро” қадимий ёдгорлик ҳисобланади ва Ислом архитектурасининг ёрқин намунаси ҳамдир. У шу бугунги кунда ҳам ўзининг буюклиги, салобати ва гўзаллиги билан одамларни мафтун этиб келади. У 685-691 йилларда (ҳижрий 66-72 йй) халифа Абдул Малик ибн Марвон…


11:18 / 19.11.2018 25514\n“Одамлар уйқуга кундалик ишлардан бири сифатида муносабатда бўладилар, масалан худди тиш ювиш каби”, - дейди Аризона Университети Интегратив тиббиёт марказининг уйқу бўйича мутахассиси Рубин Найман. – Кўпчилик учун 7-9 соатга реалликдан “ўчиш” мажбурияти сифатида қаралади”.\nТезкор уйқу фазаси, ёки REM-фазалар вақтида мия фикрларни бошқа вақтдагидан кўра кўпроқ йиғади. “Туш кўриш қобилияти хотира ва ижод учун катта аҳамиятга эга”, - дейди Найман.\n“Уйқуни севадиганлар” ўз тушларини тушуниш ва эслаб қолишга ҳаракат қилишади. Бундай кишилар тушлар кўп маънога эгалиги ва онгимизни акс эттиришини яхши англайдилар. Шу омилнинг ўзи ҳам уларни қадрлаш учун арзирли сабабдир.\nАгар уйқуга бўлган муносабатингизни ўзгартирсангиз, уни “севиб қолсангиз”, устуворликлар ҳам ўзгаради. Ўзингиз учун вақтни бошқа ишлар ҳисобига топишга муваффақ бўласиз. Натижада график бироз ўзгариб, соат 22.00 да уйқу мамлакатига равона бўласиз.


00:00 / 04.04.2010 | eski savollar | 949\nҲақиқий исломий соф обро қоъзониш қандай боълишлигини тушунтириб берсангиз. Билишимча обро қоъзанишнинг деярли барча ёллари риёга олиб бориши малум. Риёга олиб бормайдиган обро эса менга номалум. Албатта динимизда обро этиборга етарлича ахмият берилишини биламан. Ҳадисларда ҳам қиёматда энг торозуни огир босадиган нарса ҳусни ҳулқдир дейилган. Зайд ибн собит оъз салобатлари ва обро этиборлари билан машхур боълган эканлар. Бу каби масалаларни динимизда етрлиша муҳакама қилинган ва малум ва машхур нарса. Лекин мен бир шахс сифатида соф оъбруни ҳақиқатига, тагига саёз илмимиз ила, оъқиб изланиб ҳалигача етаолмай юрубмиз.. Шу сабабдан ҳам ҳозирча мен инсонга оъброли болишни ҳар қандай турини астағфируллоҳ қораламоқдаман. Астағфируллоҳ Зайд Ибни Собит ва бошқа Барча сахобий(р.а)ларнинн гоъзал ахлолқлари, мартабалари жамият ва Аллоҳ таоълонинг олдидаги оъбро этиборлар юксак боълганили малум ва машхур ҳақиқатлардир. Уларнинг қай даражада эканлигларини Аллоҳ таъоллонинг оъзи яхши билади. Шунинг учун укишининг ҳулқларига тил тиккизшдан Аллоҳдан паноҳ соъраган ҳолда бир нарсага аниқлик киритсак. Бандаларнинг деярли копгина ҳаракатлари риёга ёки махфий риёга ундашини ҳисобга олсак ҳусни ҳулқли боълишга урунишга ҳам ушбу нарса аралашиб қолмайдими? Салобат: бунинг учун инсонга бази воситалар керак боълади, айтайлик коъркам либос, яхши маркаб, келишган қадди қобат ва очиқ чэхра ва яна чиройли ҳаракатлар қила олиш истедоди (албатта бу ҳам ҳусну ҳулқнинг оъзаги деб эшитганман) боълиши мумкин. Анашу ва бошқа оммиллар билан киши ҳусну ҳулқли ва салобатли боълиш, оъбро этибри қозониши ҳам малум нарса. Лекин, кишининг салобт билан тураётган пайтида, салобатли боълишга урунаётган байтида, салобатини сақлашга урунаётган пайтида, унга риёнинг аралашмаслигига гарантия ёқ деб оъйлайман. Шу сабабли ботил тушунчаларга кетганман. Мен жамоатчилик жойларида соч соқолларим тоъзғиган, игнимда жуда тиламчиларникидака боълмаса ҳам жуда коъримсиз либосларда, жуда коъримсиз ҳолатларда боълардим. Чунки бошқаларнинг оъзларига дид билан қараб юришлари менга риёкорлик боълиб коъринарди.\nРиё асосан қалб хасталиги ҳисобланади. Шунинг учун қалбга асосий эътиборни қаратиш керак. Бу каби маъноларни кўп ўқиш ва ўрганиш керак. Агар устоз топсангиз жуда ҳам яхши бўлади. Ҳамма нарсани дийнимиз таълимотлари асосида, унинг чегараларида олиб борсангиз, бўлди. Турли шубҳалардан узоқда бўлсангиз, бўлди.\nБошқа одамни камситиш ва менсимаслик


“Гавҳар” тикувчилик корхонасида\n1960 йилдан 2002 йилгача Сайрамдаги Маиший хизмат кўрсатиш уйига раҳбарлик қилган Раҳимбой Турғунбоевни нафақат маҳаллий аҳоли, балки минтақадагилар тикувчи-бичувчи сифатида жуда яхши танийди. 80 ёшни қаршилаган бўлса-да, уни кўпчилик ҳамон “Раҳимбой портной”, деб улуғлайди. Чунки, у Тошкентдаги тикувчилик билим юртини тамомлаб келгач, Сайрамда костюм-шим тикишни йўлга қўйган экан...\nРаҳимбой Турғунбоевнинг тўнғич фарзанди Равшан ака ва келини Фарида Турғунбоевалар отакасбни улуғлаб, беш йил муқаддам “Гавҳар” тикувчилик корхонасига асос солган эдилар. Махсус кийимлар тикиш бўйича донг таратган цех бугунги кунда Қозоғистон Республикаси Қуролли кучлари, “Қазақстан темір жолы”, нефть қазувчилар, тиббиёт соҳаси ходимлари, ўт ўчирувчилар учун иш кийимлари тикмоқда.\nШу кунда 30 нафар чевар фаолият юритаётган корхонада ходимлар учун барча шароит муҳайё. Бир маҳал иссиқ овқат бериладиган корхонада ошхона, омборхона, бичиш ва тикиш хоналари, белги, тамға ясайдиган хоналар мавжуд.\nФарзандлари Гавҳар ва Сарвар бичув цехини бошқарса, ўғли Музаффар этикетка, тамға цехининг ишига бош-қош. Улар Тошкент тўқимачилик ва енгил саноат институтида таҳсил олишган ва ўз ихтисослари бўйича фаолият юритишмоқда.\n“Гавҳар” тикувчилик корхонасида ҳар йили 5-10 нафар коллеж талабасининг амалиёт ўтаб, малакасини ошираётгани ҳам муассаса ютуқларидан бири бўлса, ажабмас. Чеварлар тайёрлаётган маҳсулотлар пишиқлиги, сифати билан бошқалардан ажралиб туради. Шу сабабли, буюртма ҳажми йилдан йилга ортиб бормоқда. Корхонани янада кенгайтириш, маҳсулот турини кўпайтиришни кўзлаган тадбиркорлар маҳаллий аҳолини ҳам иш билан таъминлаётганларидан мамнун. Кичик тадбиркорликка кенг имкониятлар яратилаётган Қозоғистонимизда улар доим давлат ғамхўрлигида.\nГавҳар УМАРОВА, бичув цехи иш юритувчиси:\n– Корхонамиз замонавий тикув машиналари, ваакумли дазмол, қисқаси, барча зарур ускуналар билан жиҳозланган. Бино ҳам тикув цехига мўлжаллаб қурилган, ёруғ, шинам, озода. Маҳсулот ҳажмига қараб, тикувчиларимиз 50 минг тенгедан 100 минг тенгегача маош оладилар. Иш бошлаганимиздан буён биз билан бирга ишлаётган чеварлар – Кимёхон Ибрагимова, Зоҳида Абдуяҳёева, Нилуфар Эргашева, Юлдуз Ирисматова, Гўзал Сидиқметова, Наргиза Юсуповалар ёш мутахассисларга касб сирларини ўргатиб келишмоқда.\nКичик ва ўрта тадбиркорликнинг ривожланиши, юртдошларимизнинг фаровон ҳаёт кечиришлари йўлида ҳормай-толмай меҳнат қилаётган ишбилармонларнинг жонажон Қозоғистонимизнинг энг ривожланган 30 давлат сафига киришида муносиб улуш қўшишига шак-шубҳа йўқ.\nХуршид ҚЎЧҚОРОВ. Муаллиф суратлари, 2018-08-22, 11:20 211


Тарбияда танаффус бўлмайди – Imom Buxoriy xalqaro ilmiy-tadqiqot markazi\nHome / МАҚОЛАЛАР / Тарбияда танаффус бўлмайди\n11/01/2019\tМАҚОЛАЛАР 149 кўрилган\nФарзанд инсонга Аллоҳ таоло томонидан берилинган улуғ неъматларнинг биридир. Ҳар бир неъматнинг шукронаси бўлганидек, фарзанд неъматининг шукронаси эса ҳар бир ота-она фарзандларига чиройли таълим-тарбия ва одоб-ахлоқ беришлигидир.\nАслида ота-она учун фарзанднинг камолини кўришдан кўра каттароқ қувонч ва бахт йўқ. Шундай экан, фарзандларини камолот сари элтувчи йўлга йўллаш уларнинг вазифасидир.\nАллоҳ таоло сиз билан бизга фарзанд неъматини берганда катта хурсандчилик билан кутиб олдик. Энди фарзандларимизни шундай тарбия қилайликки, ҳаётлигимизда ва ҳаётдан кўз юмганимиздан кейин ҳам бизга раҳмат олиб берадиган бўлсин.\nЧунки фарзанд отанинг сиридир. Аллоҳ таоло Қуръони каримда: “Биз одам болаларини, (инсонни) азизу мукаррам қилдик” – деб марҳамат қилади (Исро, 70). Ҳақиқатдан ҳам, гўдак ёруғ дунёга келаётгандаёқ, Аллоҳ таоло унга жуда бебаҳо неъматлар ато этган бўлади. Кейин уни тарбия қилиб, асраб авайлаб, вояга етказиш ота-онанинг муқаддас бурчи ҳисобланади. Инсон ирқи, миллатидан қатъий назар, мийсоқ кунида Аллоҳ таолога келтирган азалий иймон билан туғилади. Барчамизга маълумки, Ал-мийсоқда Одам алайҳиссаломдан то қиёмат кунигача дунёга келадиган инсонларнинг руҳлари саф тортиб турганларида, “Мен сизларнинг Роббингиз эмасманми?” − деб сўраган. Шунда ҳаммамиз бир овоздан: “Имон келтирдик, тасдид этдик”, дея жавоб қилганмиз (Аъроф, 172).\nМасалан асаларини олайлик, унинг руҳига: “Қанотингни очиб, уча бошлаганингдан то умрингни охиригача бандалар учун шифобахш неъмат асал тўплайсан”, деб илоҳий тарбият берилган. Асалари шу вазифани мукаммал адо этади, уяга кираверишда икки қоровул ҳар бир ишчи арини ҳидлаб кўраётганини кузатамиз. Мабодо бирортаси ҳаром нарсадан истеъмол қилган бўлса, ўнг тарафдаги ари уни аниқлагач, чап тарафдагисига ишора қилади. У ҳам тасдиқласа, бўйнини тишлаб узиб ерга ташлаб юборишади. Парвардигор, бандаларим ҳаром еб қўймасинлар, акс ҳолда, иймонлари заифлашади, бола чақаларнинг тарбиясига путур етади, деб сизу бизга шундай ибрат мактабини яратиб қўйган. Ёки эндигина тухумдан чиққан икки жўжага эътибор қилинг, бири товуқ, иккинчиси ўрдак жўжаси. Маълум муддатдан сўнг ўрдак сувга интилади, товуқ жўжаси эса қуруқликда қолади. Ажабо, жўжаларга тухумдан чиқибоқ бу тахлит ҳаракатни ким ўргатди экан? Албатта, бу бутун борлиқни яратган Аллоҳни иши.\nИнсон боласининг тарбияси туғилгандан то сўнгги нафасигача давом этаверади. Болани Расулуллоҳ (с.а.в) ва у зотнинг аҳли байтларининг муҳаббатига, Қуръон тиловатига одатлантириш ҳам имоний тарбиянинг бир қисмидир. Ёш болаларга имоний тарбия бериш давомида ақллари етадиган сўзларни айтиш лозимдир. Бир сўз билан айтганда Тарбияда танаффус бўлмайди. Чунки инсон унутувчи, унинг душмани шайтон эса унуттирувчидир. Аллоҳ таоло Қуръони каримда қиёмат куни ҳар бир неъмат хусусида сўралишимизни марҳамат қилган. Фарзанд тарбияси борасида ҳам худди шундай. Ота-она ўз фарзандининг инсонлар билан хушмуомалада бўлиши, ростгўй, омонатдор, катталарга ҳурмат ва кичикларга шафқатли бўлиши учун масъулдирлар. Фарзандининг ёмон хулқ ва сўзлардан, қабиҳ иш ва ёмон одатлардан пок бўлиши учун ҳам ота-она жавобгардир. Авлодларимизни соғлом, ақлли, одобли қилиб тарбиялашимиз ҳар биримизнинг муқаддас бурчимиздир. Бу ўринда шуни таъкидлаш жоизки, агар киши ўзи тарбияланган бўлмаса, фарзандига ўзи ўрнак бўлолмаса, айтган гапларига ўзи амал қилмаса, у ҳеч қандай натижага эриша олмайди.\nФарзандларимизни ёшликда жисмоний меҳнатга кўниктириш, танини соғлом қилиб вояга етказиш, одоб аҳлоқли, маърифатли қилиб тарбиялаш, озодалик, покизалик, шахсий тозалик, ота-она ҳурмати, Ватанга ҳурмат, эътиқодининг мустаҳкамлиги, айниқса турли бузғунчи диний оқимларга аралашиб, натижада нотўғри ақида билан онгининг заҳарланиб қолмаслигига алоҳида эътибор қаратмоқ лозим. Юқорида инсон азизу мукаррам қилиб яратилгани айтиб ўтилди. Инсон нимаси билан шарофатли, азиз бўлди? Инсон илм сабабидан шарофатли ҳисобланади. Бугунги кунда фарзандларимизни дунёвий илмлар соҳиби ва ҳунарли бўлишига тарғиб қилар эканмиз, Ҳазрати Али (каррама Аллоҳу важҳаҳу)нинг: “Болаларингизга келажак давр илмини ўргатингиз, чунки улар сизнинг даврингиздан бошқа даврда дунёга келишади” деган кўрсатмаларини эслаш муҳим. Шу ўринда Ҳазрати Навоий бобомизнинг бир сўзларини келтиришни лозим топдим:\nУруғ ерга тушиб, чечак бўлди,\nқурт жондан кечиб, ипак бўлди.\nЛола тухумича ғайратинг йўқми,\nИпак қуртича ҳимматинг йўқми?\nБизлар ҳам фарзанд тарбиялашда, Ватанга садоқатли бўлиб, элга беминнат хизмат қилишда ғайрат қилайлик ва ҳиммат кўрсатайлик.\nНаманган шаҳар “Абдулқодир қори”\nЛоқайдлик – муаммолар эшиги\nҲушёрликни таъминлаш масаласи тарихдан кун тартибидаги биринчи масала бўлиб келган. Бу борада кичик, арзимас деган …


МЕТЕОРОЛОГЛАР ҚИШНИНГ БИРИНЧИ КУНИГА ҚОР “ВАЪДА“ ҚИЛИШМОҚДА\nЭртага қишнинг биринчи куни. Зумрад фаслнинг дастлабки кунида юртимизда об-ҳаво қандай бўлади?\nТошкент шаҳри. Республика Гидрометеорология марказининг хабар беришича, 1 декабрь куни пойтахтда ҳаво ўзгариб туради, кечаси қор ёғиши мумкин, кундузи ёғингарчилик бўлмайди. Кечаси ва эрталаб туман тушиши мумкин. Шарқдан секундига 5-10 метр тезликда шамол эсади. Кечаси 3-5 даража совуқ, кундузи 1-3 даража илиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик бўлмайди. Айрим жойларда туман тушиши мумкин. Шарқдан секундига 7-12 метр тезликда шамол эсади. Кечаси 8-13, кундузи 0-5 даража совуқ бўлади.\nБухоро ва Навоий вилояти. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5 даража совуқ, кундузи 0-5 даража илиқ бўлади.\nТошкент, Самарқанд, Жиззах ва Сирдарё вилоятлари. Ҳаво ўзгариб туради, кечаси ва эрталаб айрим жойларда қор ёғиши мумкин, кундузи ёғингарчилик бўлмайди. Туман тушиши мумкин. Шарқдан секундига 7-12 метр тезликда шамол эсади. Кечаси 2-7 даража совуқ, кундузи 0-5 даража илиқ бўлади.\nҚашқадарё ва Сурхондарё вилояти. Ҳаво ўзгариб туради, ёғингарчилик бўлмайди. Баъзи жойларда туман тушиши мумкин. Шарқдан секундига 7-12 метр тезликда шамол эсади. Кечаси 0-5, кундузи 5-10 даража илиқ бўлади.\nАндижон, Наманган ва Фарғона вилоятлари. Ҳаво ўзгариб туради, кечаси ва эрталаб айрим жойларда ёғингарчилик (ёмғир, қор) бўлиши мумкин, кундузи ёғингарчилик бўлмайди. Туман тушиши мумкин. Шарқдан секундига 5-10 метр тезликда шамол эсади. Кечаси 3 даража совуқ, 2 даража илиқ, кундузи 0-5 даража илиқ бўлади.\nРеспубликанинг тоғли ҳудудлари. Ҳаво ўзгариб туради, баъзи жойларда ёғингарчилик бўлади. Туман тушиши мумкин. Ғарбдан секундига 7-12 метр тезликда шамол эсади. Кечаси 5-10, кундузи 0-5 даража совуқ бўлади.


yaypan.uz - Яйпанда янги автошоҳбекат ишга тушди\nЯйпанда янги автошоҳбекат ишга тушди\n2020-02-03 16:50:49 66\nТуман марказида “Яйпан Автошоҳбекат” масъулияти чекланган жамияти томонидан қуриб битказилган автошоҳбекат ишга тушди.\nАвтошоҳбекатда йўловчилар ва автотранспорт хайдовчилари учун кўплаб қулайликлар мавжуд.\nМажмуа таркибида автобус, микроавтобус ва йўналишсиз таксилар учун алоҳида кутиш майдонлари барпо этилган.\nЙўловчи ташиш хавфсизлиги ва хизмат кўрсатиш даражасини ошириб, ҳаракатларнинг узлуксизлигини таъминлашда муҳим ўрин тутадиган мазкур мажмуанинг ишга тушганидан йўловчилар ҳам, ҳайдовчилар ҳам хурсанд.\n- 20 йилдан буён ҳайдовчилик билан шуғулланаман. Очиғини тан олиш керак, сўнгги вақтларда марказий кўчанинг қатнов йўлида туриб йўловчи олишимиз бошқа қатнов ҳаракатларига, жоиз бўлса ўзимизга ҳам ноқулайлик туғдираётганди, - дейди Яйпан-Каримдевона йўналишида қатновчи, Даҳанақиқир қишлоғилик ҳайдовчи Абдумутал Бегматов. - Мана, бугундан кенг ва ҳар томонлама қулай автошоҳбекатдан туриб хизмат қилишни бошладик. Бундай тартиб ва намунали транспорт хизмати кўрсатилишидан доимий йўловчиларимиз ҳам мамнун бўлишмоқда.\n- Конизар қишлоғида жойлашган шифохонадан Яйпан шаҳрига келиш учун йўналишсиз таксига ўтиргандим. Хар доимгидек, бироз тиқилинч ва тартибсизроқ тўхташ жойига келамизми деб ўйлабман. Қулай, кенг ва тартибли янги автошоҳбекатни ишга тушганидан хурсанд бўлдим, - дейди йўловчи Нурмухаммад Холматжонов. - Туманимизнинг барча ҳудудларида бўлгани каби, марказда ҳам амалга оширилаётган ободонлаштириш, бунёдкорлик ишларининг гувоҳи бўлиш, биз ёшларга янада фахр бағишлайди.\nТуман марказини қишлоқлар билан боғловчи йўналишлар билан биргаликда Яйпан-Қўқон, Яйпан-Навбахор, Яйпан-Фарғона ва Яйпан-Тошкент йўналишлари ҳам мазкур янги автошоҳбекатда ўз фаолиятини давом эттиради.\nЯнги автошоҳбекатнинг барпо этилиши йўловчиларга катта қулайлик яратиш баробарида ҳудуд ободончилигига ҳамда туман иқтисодиётини ривожлантиришга хизмат қилади.


Москвада намойишлар ҳақидаги қонун ўзгартириладими? - BBC O'zbek\nImage caption Кейинги ойларда Москвада бўлиб ўтган оммавий намойишларда юз минглаб одамлар қатнашган.\nРоссия ҳукумати митинг ўтказиш қонунига ўзгартириш киритишга қайтадан мурожаат қилмоқчи.\n2010 йилда президент Дмитрий Медведев бу масалани муҳокама қилинишини тўхтатган эди.\nШаҳар мэрлигидаги манбаанинг Би-би-сига хабар беришича, охирги воқеалар "митинг ҳақида"ги қонунни қайта кўриб чиқиш вақти келганини кўрсатган.\nБу ташаббус қисман Москва ҳукуматидан чиққанлиги айтилган.\nМосква шаҳар мэри учун тайёрланган ҳужжатда кўп минг кишилик намойишлар пойтахтда коммунал хизматлар ишини мураккаблаштирган ва шаҳар хазинасига миллионлаб рубл зарар келтиргани айтилган.\nПойтахт расмийлари бу ҳақда аниқ бир фикр билдиришмаган.\n2010 йил Давлат Думаси кўча акцияларини ўтказиш ҳақидаги қонунни ўзгартиришни илгари сурган, унга кўра, машиналар иштирокида митингда қатнашиш тартибларини кўриб чиқиш, тартибни бузганларга жазо пулини ошириш кўзда тутилган эди.\nОхирги дақиқада қонунга Дмитрий Медведев вето қўйган, бундай қонун "фуқароларнинг эркин равишда митинг, намойиш, йиғилиш ўтказиш каби конституцион ҳуқуқларидан фойдаланишига халақит бериши мумкин"лиги билан изоҳланган эди.\nКейинги ойларда Москвада бўлиб ўтган оммавий намойишларда юз минглаб одамлар қатнашган.\nПутин тарафдорлари ва мухолифлари мамлакат пойтахтида митинглар ўтказишган.\nШу билан бирга мухолифат ташкил қилган акцияларга фақат Москва аҳолиси йиғилган бўлса, ҳукуматни қўллаб-қувватлаган намойишларга узоқ ҳудудлардан ҳам кўплаб одамлар олиб келингани айтилган.\nШунингдек, пойтахтга бошқа ҳудудларнинг минглаб полиция ва ички қўшин аскарлари, оғир техника воситалари ҳам жалб қилинган.\nШаҳар мэрлигидаги манбаанинг Интерфакс агентлигига айтишича,"митинг ва йиғилишлар пойтахт ҳаётининг одатдаги кундалик ҳаёт тарзига таъсир қилади, транспорт ҳаракатини бузади, шаҳар хўжалигига зарар етқазади".\nОхирги мухолифат намойиши Новий Арбатда 10 мартда бўлиб ўтган.\nНамойишга тахминан 10 мингдан 25 минггача киши қатнашган.\nПойтахт расмийларига кўра, намойиш маҳаллий аҳолининг норозилигига сабаб бўлган.\nБир кун ичида камида 50 тача норозилик аризаси тушган, улардан 29 тасида фуқаролар Москва шаҳрида ҳар қандай намойишни ўтқазиш бекор қилинишини ва митингларни махсус жойларда ўтказилишини таклиф қилишган.\nМоскваликлардан Владимир Путинни қўллаб ўтказилган намойишларга нисбатан ҳам норозилик аризаси тушганми йўқлигини Россия пойтахти расмийлари очиқламаганлар.


ИнтерФУТБОЛ :: Олий лига 18-турининг тўлиқ шарҳи\nОлий лига 18-турининг тўлиқ шарҳи\nАйтишларича, «Бухоро» раҳбарияти мавсум бошида жамоа бошқарув рулини Улуғбек Бақоев эмас, Вадим Абрамовга топшириш ҳақида ўйлаган ва бу борада обдон ҳаракат қилган экан.\nФақат Вадим Карленовичнинг ўзи тавсия қилгач, Бақоев бош мураббий лавозимига тайинланган. Ўша вақт ҳеч ким «Бухоро»нинг 18-турдан сўнг турнир жадвали 2-ўрнига кўтарилиб олишини тасаввур қилмаган бўлса керак.\nАхир ёш мураббийга таяниш катта таваккал демакдир. Шунинг баробарида «Таваккал иш тутмаган дарёдан кечиб ўтолмайди» қабилида гап ҳам йўқ эмас...\n«Бухоро» - 2-поғонада!\nОлий лиганинг 18-тури кутилмаган натижаларга бой бўлганини айтиш қийин. «Динамо»нинг ўз майдонида «Пахтакор» билан дурангга имзо чекканини айтмаганда, бошқа учрашувлар мантиқан кутилган ҳисобларни тақдим этди. Ҳаттоки, «Насаф»нинг Қаршида «Бунёдкор»га ютқазганини ҳам маълум даражада изоҳлаш мумкин. Ҳарқалай, Миржалол Қосимов «қалдирғочлар» бошқарувига қайтгач, жамоа етакчиларга қарши ўйинларда ҳозирча салбий натижа қайд этгани йўқ. Масалан, биринчи давра доирасида «Насаф»га қарши кечган баҳсда ҳам ғалабани тантана қилганди - 3:2. Мана, чемпионат ҳисобидан иккинчи тўқнашув ҳам «Бунёдкор» фойдасига ҳал бўлди. Фарқи битта, бу сафар 3 очко олиш учун позицияси ўзгарган Отабек Шукуровнинг пенальтидан урган ягона голи кифоя қилди. Эсингиздадир, «қалдирғочлар» аввалги турда айнан Отабекнинг биргина аниқ зарбаси эвазига «Олмалиқ»ни енгишганди.\nЕтакчилардан яна бири - «Қўқон-1912» ҳам қимматли очколарни бой берди. Нўъмон Ҳасанов жамоаси сафарда «Қизилқум»га 1:3 ҳисобида ютқазди ва бу натижа балки мантиқан тўғридир. Зеро, қўқонликлар шундоқ ҳам бир бош баланд сакрашга улгуришди. Бинобарин, бир йил олдин олий лигада зўрға қолган жамоа учун кучли учликда туришнинг ўзи катта натижа. Демак, «Қўқон-1912» мухлислари Навоийдаги мағлубиятни юракка жуда яқин олмасликлари лозим.\n«Пахтакор» эса «Динамо»га қарши сафар ўйинида ҳаттоки, мағлубиятга учраши ҳеч гап эмасди. Майдонда анча жиддий кураш борди. Ўзи «динамочилар» бу йил «Пахтакор» учун ноқулай рақибга айланишди. Эсланг, самарқандликлар чемпионат бошида пойтахтда ғалаба қозониб, илк «сенсация»лардан бирини тақдим этишганди. Бу сафар ҳам «Динамо» бироз хавфлироқ кўринди, аммо ҳисоб очилмади.\nШу натижалар таъсиридами, «Бухоро»нинг 2-ўринга кўтарилганини кўпчилик сезмай ҳам қолди. Бухороликлар «Обод» майдонидан 3:2 кўринишидаги ғалаба билан қайтишди. Учрашув анча қизиқарли тус олди, аммо «Обод»га бироз омад ва қатъият етишмади. Натижада «Бухоро» жорий мавсум илк бора пешқадам ортига жойлашди. Афтидан, бу йил асосий кураш кумуш медаль учун кечади, шекилли. Қаранг, айни пайт мусобақа жадвалида 2-қаторни эгаллаб турган «Бухоро» ва 8-ўриндаги «Машъал» ўртасида уч очколик фарқ бор, холос. Карвонбоши - «Локомотив» ва бошқаларни ажратиб турган очколар миқдорини эса айтишга ҳам қўрқади киши...\n«Локомотив» чемпион (ми?)\n18-турнинг энг аҳамиятли натижаларидан бири «Металлург» - «Локомотив» баҳсида қайд этилди. Умуман, бу учрашув ҳақида истаганча гапириш мумкин. Энг аввало, бекободликлар номинал мезбонсаналишсада, учрашув «Локомотив» стадионида бўлиб ўтганини айтиш лозим. Футбол олами ҳар доим ҳам бундай ажойиботни кўравермаса керак. Олий лигамиз учун эса бунақа ғаройибот оддий ҳолдек... Хуллас, «Металлург» Тошкентда мезбонлик қилган ўйинда «меҳмон» жамоа 2:1 ҳисобида ғалаба қозонди. Бу натижадан сўнг «темирйўлчилар» ўз очколари сонини 42тага етказиб, энг яқин таъқибчидан нақ 12 очко олдинлаб кетишди. Мавсум финишига 12та тур қолганини инобатга олсак, «Локомотив»нинг чемпионликдан мосуво бўлиши учун ўртача ҳисобда ҳар 3та ўйиндан биттасида мағлубиятга учраши талаб этилади. Андрей Микляев ва Мирко Йеличич шогирдлари бундай устунликни бой берадиган даражада содда бўлмасалар керак-ов. Шундай экан, афтидан, «жўжани кузга қолдирмай санаб қўямиз», шекилли...\nАутсайдерлар, аҳвол қандай?\n«Обод»нинг навбатдаги мағлубияти олий лигада қолиш учун курашаётган жамоалар тақдирига анча ойдинлик киритиб бериши мумкин эди. Айни пайт пойтахтликлар ҳисобида 9тагина очко бор ва энди уларга ҳеч нарса ёрдам беролмаса керак. Аммо «Обод»нинг турнир жадвалидаги қўшниларидан ҳеч бири бу турда ғалаба кўчасига кирмаганини ҳам айтиш жоиз. Шу боис, ҳозирча аутсайдерлар масаласини очиқ қолдиришга тўғри келади. Хуллас, ўтган ҳафта қуйи поғоналардаги жамоалар орасида биргина «Нефтчи» очко олди. Яъни Вадим Абрамов шогирдлари ўз майдонларида «Навбаҳор» билан дуранг қайд этиб, ҳисобларига «қимматбаҳо» очко ёзиб қўйишди. Қолган аутсайдерлар эса синхрон равишда мағлубиятни тан олишди. Дейлик, «Шўртан» Муборакда «Машъал»га айтарли қаршилик кўрсатолмади - 0:4. «Сўғдиёна» эса Олмалиқда ҳарчанд уринмасин, Игорь Шквириннинг собиқ жамоаси олдида ожиз қолди - 1:2. Хуллас, бу учрашув биринчи навбатда, Игорь Анатольевичнинг «Олмалиқ»қа рақиб сифатида гавдалангани билан ёдда қолди. Аммо мураббий учун принципиал характер касб этган учрашувда шогирдлари мағлубият аламини тотиб кўришди.\nТур қаҳрамони - «Бухоро»\n«Бухоро» аввалги мавсум энг катта бюджетга эга клублардан бири бўлганди. Аммо жамоа етарлидан кўп маблағ сарфлаб ҳам, кучли учликка киролмаган, яъни 4-ўрин билан кифояланганди. Жорий мавсум бошида эса жамоа бошқача йўл танлаб, нисбатан тежамкорлик қилди. Шу боисми, бухороликларнинг қуйи ўринларда қолиб кетишлари тахмин қилинганди. Аммо «Бухоро» нафақат аутсайдерга айланмади, балки 18-турдан сўнг чемпионатнинг иккинчи жамоаси бўлиб олди. Шунинг ўзи Улуғбек Бақоев бошқарувидаги клубни ҳафта қаҳрамони сифатида тан олиш учун етарлидир...\n- Мағлубиятга учрадикми, бунда барчамиз бирдек айбдормиз. Геннадий Кочнев («Шўртан» мураббийи).\n- «Машъал» олдида жиддий мақсад йўқ, очколарни эса кузда санаймиз. Александр Хомяков («Машъал» бош мураббийи).\n- Футболчиларни қайси жиҳат хусусида огоҳлантирган бўлсак, худди шу ҳолатларга эътиборсиз қарашди, гўё. Игорь Шквирин («Сўғдиёна» бош мураббийи).\n- Ўйиндан олдин дурангга 2 очко йўқотиш сифатида қарардим. Энди эса воқеалар ривожини назарда тутиб, 1 очко олганимизни таъкидлайман. Шота Арвеладзе («Пахтакор» бош мураббийи).\n- Учиб кетаётган самолётни тўхтатиб, таъмирлашнинг иложи йўқ, уни аввал ерга қўндириш керак. Танаффус биз учун ерга қўниш вақти бўлади ва ўз камчиликларимизни билиб оламиз. Андрей Демченко («Обод» бош мураббийи).\n«МЕТАЛЛУРГ» - «ЛОКОМОТИВ» - 1:2 (0:1)\nТошкент. 18 август. 522 томошабин.\nҲакамлар: Ҳ.Рўзиев (Тошкент) - 8,5; О.Абдувасилов (Тошкент) - 8,5; С.Шоюсупов (Тошкент) - 8,5; О.Тўйчибоев (Фарғона) - 9,0.\nГоллар: И.Исоқжонов (90Қ1) - О.Зотеев (28), М.Бикмаев (51).\n«Металлург»: 1. З.Сафоев, 2. А.Ҳусинов, 4. Ҳ.Ҳошимов (14. Д.Каримкулов, 63), 7. Д.Одилов, 8. А.Нўъмонов, 11. М.Тошматов (13. С.Қодирқулов, 73), 15. З.Абдуллаев (38. М.Султонов, 84), 17. М.Сулаймонов, 19. А.Зиёвуддинов, 22. И.Исоқжонов, 70. Ж.Абдумўминов.\n«Локомотив»: 1. И.Нестеров, 5. К.Махарадзе, 9. И.Алибоев, 10. М.Бикмаев (19. О.Блессинг, 89), 15. С.Мирзаев, 18. Т.Кападзе (55. С.Шоаҳмедов, 68), 20. И.Тўхтахўжаев, 22. М.Бобожонов (99. М.Машарипов, 66), 28. Ш.Муҳаммадиев, 33. О.Зотеев, 42. М.Коне.\nОгоҳлантиришлар: Д.Одилов (26), Ж.Абдумўминов (70, М.).\nЭнг яхши ўйинчилар: З.Абдуллаев - М.Бикмаев.\nАндрей Микляев («Локомотив» бош мураббийи): - Яхши ўйин кўрдик. Натижадан қониқдик, чунончи, кичик танаффусга ғалаба билан чиқяпмиз. Ҳа, сўнгги дақиқалар бизни ҳаяжонга солди. Вазиятлардан фойдаланиш даражасини оширишимиз керак. Гол қўйиб юборгач, негадир бироз асабийлашдик. Муҳими, 2:1 ҳисобида ғалаба қозондик, демак, 3 очко чўнтакда. Йигитларга раҳмат.\nРустам Мирсодиқов («Металлург» бош мураббийи): - Гол урилгунига қадар шогирдларим бироз ҳайиқиб ўйнашди. Футболда «Сен урмасанг, сенга уришади» тушунчаси бор. Мана, кўплаб вазиятлар яратдик, аммо гол уролмадик. Рақиб эса ҳисобни очди ва хотиржам тўп сурди. Агар ғалаба қозонганимизда, ўйиндан қониққан бўлардим. Ютқаздикми, демак, қаердадир камчиликларга йўл қўйганмиз...\n«НАСАФ» - «БУНЁДКОР» - 0:1 (0:1)\nҚарши. 18 август. 8517 томошабин.\nҲакамлар: З.Қодиров (Навоий) - 8,8; О.Жумаев (Навоий) - 8,8; Р.Самандаров (Навоий) - 8,8; Ш.Ражабов (Бухоро) - 9,0.\nГол: О.Шукуров (34-пен.).\n«Насаф»: 35. С.Қувватов, 2. А.Шораҳмедов, 6. А.Ғаниев (45. Б.Абдухолиқов, 79), 7. О.Ҳамробеков, 15. Ш.Эркинов (20. И.Кенжабоев, 57), 18. Б.Абдураҳимов, 22, И.Голбан, 34. Ф. Сайфиев, 69. Д.Черан, 77. Ж.Ҳасанов (14. Ш.Муҳиддинов, 70), 92. У.Эшмуродов.\n«Бунёдкор»: 32. С.Султонов, 3. И.Қобилов, 4. А.Комилов, 6. А.Ғофуров, 8. Ж.Иброҳимов, 9. Ш.Нурматов (11. В.Чемиртан, 62), 17. Д.Ҳамдамов (30. Х.Ғиёсов, 82), 21. Д.Аҳмадалиев, 22. Ш.Гадоев, 29. О.Шукуров, 44. М.Қосимов (28. Д.Умиров, 68).\nОгоҳлантиришлар: А.Ғаниев (33), Ш.Эркинов (43) - Ш.Гадоев (19), Ж.Иброҳимов (32), А.Комилов (43), О.Шукуров (89).\nЭнг яхши ўйинчилар: А.Шораҳмедов - О.Шукуров.\nМиржалол Қосимов («Бунёдкор» бош мураббийи): - Бир-бирига муносиб икки жамоа иштирокидаги ажойиб ўйин гувоҳига айландик. Майдонда асабий руҳ сезилиб турганини таъкидлашим жоиз. Ўзи «Насаф» майдонида ўйнаш ҳамиша оғир. Шунга қарамай, йигитлар бор имкониятни ишга солиб, ҳаракат қилишди ва 3 очко олдик. Иккинчи бўлимда юзага келган вазиятда Чемиртан гол урганида, ўйин балки бунчалик асабий кечмасмиди? «Насаф» ҳақида яхши фикрлар айтишим мумкин. Таркибида кучли футболчилар бор. Мураббий шогирдларига доимо имкон беради. Бундай ҳолатда ҳар қандай футболчи ўзини кўрсатиши керак. Баъзан омад ҳам керак, албатта.\nЭлдор Шомуродов ҳақида нима дейишим мумкин? Унга фақат омад тилайман. Майдонга кам тушаётганига келсак, ўйлашимча, мураббий салоҳиятини яхши ўрганса, унга кўпроқ имконият беради, албатта. Бунга озроқ вақт керак.\nРўзиқул Бердиев («Насаф» бош мураббийи): - Жамоамиз икки бўлимда турлича ўйин намойиш этди. Энг ёмони, яратилган вазиятлардан фойдаланолмадик. Қолаверса, «Бунёдкор» яхши ҳимояланди. Яна бугун омад ҳам биздан юз ўгирди. Ҳаттоки, бир метрдан ҳам тўпни дарвоза ичига киритолмадик. Аммо йигитларга эътирозим йўқ. Улар ғалаба учун майдонга тушишганди. Аммо гол урмасдан ижобий натижага эришиш мумкин эмас. Энди мағлубиятлардан керакли хулоса чиқарсак, бас. Зеро, ҳозирги руҳий ҳолатдан тезроқ чиқиб кетишимиз керак. Демак, бор эътибор шунга қаратилади.\nСамарқанд. 18 август. 1355 томошабин.\nҲакамлар: Р.Эрматов (Тошкент) - 9,0; А.Расулов (Тошкент) - 9,0; Ж.Саидов (Тошкент) - 9,0; К.Расулов (Қарши) - 9,0.\n«Динамо»: 27. Т.Жўраев, 6. А.Бозоров, 8. Ж.Азимов, 9. С.Сулаймонов (11. А.Абдуллаев, 82), 14. Р.Рогак, 15. Ш.Холматов, 17. А.Николаев, 19. О.Мамажонов (50. Ф.Тожиев, 65), 20. А.Сафаров (70. М.Исаев, 26), 28. А.Ораховац, 90. Д.Исмоилов.\n«Пахтакор»: 12. А.Лобанов, 7. А.Аҳмедов, 8. Ш.Каримов (27. Д.Иброҳимов, 82), 10. Ж.Искандеров (71. З.Ўринбоев, 86), 11. И.Сергеев, 24. Д.Ҳошимов, 24. В.Козак, 52. Г.Канюк (80. Р.Гриффитс, 63), 55. М.Симич, 70. Ш.Аъзамов, 77. Т.Безерра.\nОгоҳлантиришлар: Ф.Тожиев (81), Ш.Холматов (87) - М.Симич (38), Р.Гриффитс (71), Д.Ҳошимов (74).\nЭнг яхши ўйинчилар: Ж.Азимов - А.Лобанов.\nШота Арвеладзе («Пахтакор» бош мураббийи): - Аввало, «Динамо» ўйинини эътироф этишим керак. Мезбонлар жиддий қаршилик кўрсатиб, бизни анча тер тўкишга мажбур қилишди. Шогирдларим эса гоҳида ўз ўйинларини кўрсатолмаяптилар. Умуман, ҳар бир очко учун жиддий кураш олиб боришимизга тўғри келяпти. Бугунги ўйинимиз ёқдими ёки йўқ? Билмадим, билганим шуки, шогирдларим охиригача курашишди. Яъни бутун 90 дақиқа тиним билишмади. Лекин бу стандарт ўйинимиз эмас, ҳарқалай, йигитлардан ҳар ҳафта бошқача футбол талаб қиламан. Хулоса битта - ўйинимизни ҳали яхшилашимиз лозим.\n- «Динамо»дан қандай ўйин кутгандингиз?\n- Рақибнинг агрессив футболга таяниб, қарши ҳужумларга эътибор қаратишини тахмин қилгандим. Чунки таркибида тезкор ҳужумчилар бор. «Динамо» мени ҳайратлантирдими? Йўқ. Кўпроқ «Пахтакор» ҳайратга солди. Дейлик, биринчи бўлимда ҳар иккинчи узатма учун курашда «Динамо»га ютқаздик. Умуман, тўпга биринчи бўлиб эга чиқиш масаласида оқсадик. Айнан шу туфайли ўйинимизда муаммолар юзага келди.\n- 2 очко йўқотилдими ёки 1 очко олинди?\n- Бу савол ўйиндан олдин берилганида, дуранг 2 очко йўқотганимизни англатишини таъкидлардим. Аммо воқеалар ривожидан келиб чиқсак, бугун 1 очко олдик.\n- Шота, Самарқандга илк ташрифдан таассуротларингиз қандай?\n- Чиндан ҳам, ажойиб шаҳар. Афсуски, вақт тиғизлиги боис, диққатга сазовор жойларга бориб, бемалол сайр қилолмадим. Умид қиламанки, менда ҳали яна Самарқандга келиш ва шаҳар билан танишиш имконияти бўлади.\nОлег Тюлькин («Динамо» бош мураббийи): - Мардонавор кураш ва очиқ футбол гувоҳига айландик. Бундай ўйин ҳар қандай мухлисга ёқади. Бугун ҳар бир футболчи майдонда ўзини ҳам, рақибини ҳам аямади, охиригача курашди. Эътибор беринг, олдинги мағлубиятимизга қарамай, стадионга қанча мухлис келди! Самарқанд аҳли бизга ишонаётгани учун ҳам майдонда бор куч ва имкониятимизни ишга солдик. Мухлисларга жамоамизни ажойиб тарзда қўллаб-қувватлашгани учун алоҳида раҳмат.\n- Хўш, бугун 1 очко қўлга киритилдими ёки 2 очко йўқотилди?\n- Шубҳасиз, 2 очко йўқотдик. Чунки «Пахтакор»дан кўра, «Динамо» ғалабага яқин эди. Кўрдинглар, меҳмонлар айтарли вазиятга эга бўлишмади, йигитларимиз кучли прессинг қўллаб, ҳимояда тартибли ҳаракатланишди. Агар биринчи бўлимда Амиржон Сафаров ва Сардор Сулаймонов ажойиб имкониятлардан фойдаланишганида, «Пахтакор»ни мағлубиятга учратардик. Аммо ўша вазиятларда меҳмонларни Лобанов қутқарди. Лекин дуранг учун ҳам шогирдларимизга катта раҳмат. Улар кўрсатмаларни тўғри бажаришди. Хуллас, бугун «Пахтакор» эмас, «Динамо» 2 очко йўқотди.\n- Ҳа, «Динамо» ажойиб ўйин намойиш этди. Муҳим очколар йўқотилган «Металлург» ва «Шўртан»га қарши олдинги 2та ўйинда шундай ҳаракатланишга нима тўсқинлик қилганди?\n- Биласиз, иккинчи давра олдидан сафимизга 4 нафар янги футболчи қўшилди. Шу боис, оптимал таркибни аниқлаб олишимиз қийин кечди.\n- Фарҳод Тожиев Самарқандда олдин ҳам ўйнаган бўлсада, унинг жамоага мослашиши оғир кечаётгандек...\n- Фарҳод тажрибали футболчи ва жамоага ёрдами тегади. Бугун иккинчи бўлимда майдонга тушиб, кўрсатмаларни аниқ бажарди. Ишончим комил, у тобора ўйинимизга мослашиб, ўз сўзини айтади, албатта.\n- Амиржон Сафаров жароҳатланиб, майдонни эрта тарк этди. Унинг ҳолати қандай?\n- Унинг олдинги жароҳати қайталанди, шекилли. Ҳозирча аниқ маълумот йўқ. Ҳаммаси тиббий кўрикдан кейин маълум бўлади. Умид қиламанки, Амиржоннинг жароҳати жиддий эмас. У кейинги ўйингача сафга қайтиши керак. Шунингдек, Саиджамол Давлатжонов ҳам «Навбаҳор»га қарши баҳсга қадар сафга қўшилади.\n- «Динамо»ни олдинда «Навбаҳор», «Қўқон-1912» ва «Бухоро»га қарши мураккаб ўйинлар кутиб турибди. «Пахтакор» билан намойиш этилган футбол сифатидан келиб чиқсак, бугун оптимал таркибни кўрдикми?\n- Йўқ, бундай дейишга ҳали эрта. 18талик рўйхатга кирган ҳар бир футболчимиз асосий таркибга кириш учун лойиқ. Демак, ўйин вақти ким яхшироқ тайёргарликка эга бўлса, у майдонга тушади. Хуллас, оптимал таркибни шакллантиришда давом этамиз.\n- «Динамо»нинг стандарт вазиятлардан фойдаланиш коэффициенти жуда пастлигича қолмоқда. Машғулотларда бу борада иш олиб бориляптими?\n- Тўғри айтдингиз, стандарт вазиятлардан фойдаланиш бобида оқсаяпмиз. Машғулотларда бунинг устида алоҳида шуғуллансакда, негадир натижаси кўринмаяпти. Шундай экан, хато ва камчиликлар бўйича ишлашни сусайтирмаймиз.\n«НЕФТЧИ» - «НАВБАҲОР» - 1:1 (1:1)\n19 август. Фарғона. 6903 томошабин.\nҲакамлар: В.Цейтлин (Тошкент) - 9,0; А.Цапенко (Тошкент вил.) - 8,1; А.Буров (Бухоро) - 8,5; Ж.Мухторов (Тошкент) - 7,0.\nГоллар: М.Мамазулунов (29) - Р.Аҳмедов (41).\n«Нефтчи»: 1. Ў.Юсупов, 3. Д.Турсунов, 4. К.Кападзе, 10. М.Мамазулунов (99. О.Ҳайдаров, 76), 17. М.Музаффаров, 19. Ж.Ҳасанов, 23. А.Абдулҳақов (70. М.Саидов, 62), 24. А.Исроилов, 32. М.Тўйчибоев, 34. И.Раҳимов, 71. А.Шоғуломов (20. Д.Эрматов, 64).\n«Навбаҳор»: 30. А.Омонов, 5. Ғ.Комилов, 7. О.Қиличев, 9. Д.Жабборов, 19. М.Ғофуров, 21. А.Алиев, 22. Р.Аҳмедов (18. Д.Усмонов, 75), 24. С.Азимов (17. И.Бойдедаев, 66), 32. Ж.Меҳмонов, 44. Д.Станоевич, 70. А.Махсталиев (84. Н.Йованович, 65).\nОгоҳлантиришлар: А.Абдулҳақов (25) - А.Махсталиев (17).\nЭнг яхши ўйинчилар: М.Мамазулунов - О.Қиличев.\nИлҳом Мўминжонов («Навбаҳор» бош мураббийи): - Гувоҳ бўлдинглар, ўйин дерби мақомига мос тушди. Натижа ҳам майдондаги курашга мос. Сафарда тўп сурган бўлсакда, мухлислар далдаларини яққол ҳис қилдик. Бунинг учун ортимиздан Фарғонага келган мухлисларга раҳмат. Ўйин давомида ҳар қандай ҳолат рўй бериши мумкин. Мисол учун, кучли саналган еврофутболда ҳам бир суръат кузатилавермайди. Дейлик, биринчи бўлимда фаол ҳаракатланган жамоа танаффусдан кейин умуман бошқача ўйин кўрсатиши мумкин. Фарғоналиклар ҳисобни очишгач, натижани сақлаб қолишга уринишди. Ҳарқалай, таянч ярим ҳимоячиси Исроилов орқароққа ўтгач, «Нефтчи» 5 нафар ҳимоячи билан ўйнади. Шунга қарамай, жавоб голи уришни уддаладик. Иккинчи бўлимда дарвозалар олдида яққол хавфли вазият кузатилмади, ҳисоб. Ҳа, Махсталиев ва Усмонов, шунингдек, мезбонлар сафида захирадан сафга қўшилган Ҳайдаровда имконият туғилди, лекин улар чин маънода хавфли эмасди. Охирги 10 дақиқада омад биз томонда бўлганини тан оламан. Чунончи, дарвозабонимизнинг қўпол хатоларидан кейин мезбонлар 2та гол уришлари мумкин эди.\nҲозир Рўзимбой Аҳмедов ажойиб спорт формасида. У «Қизилқум»га қарши учрашувда гол уриш баробарида яхши ўйин намойиш этди. Шуни ҳисобга олиб, Йовановични захирада қолдирдим. Неманья ҳам асосий ўйинчиларимиздан бири. Ҳужумда рақобат бор экан, ким гол уриб, самара келтирса, уни асосий таркибда майдонга тушираман. Мана, Йованович захирадан сафга қўшилиб, ўйинни кучайтирди. Аҳмедов эса 2та учрашувда шунча гол уриб, яхши спорт формасида эканлигини исботлади.\nВадим Абрамов («Нефтчи» бош мураббийи): - Хавфли вазиятларга бой ўйин. Афсуски, имкониятлардан етарли даражада фойдаланолмадик. Йигитлар ҳаракатидан қониқдим - улар охиригача курашишди. Тўғри, хатолар ҳам кузатилди. Афсуски, ғалаба қозонолмадик, аммо дуранг ҳам - натижа. Учрашув давомида рақибга мослашиб ҳаракатланишга интилдик. Ҳар бир ўйин олдидан футболчиларга керакли кўрсатмалар беряпман. Йигитлар ўйинга муносабат ва эътиборни янада кучайтиришларини истардим. Ҳозир қийин ҳолатдамиз ва йигитларда босим йўқ эмас. Бундай шароитда кучли жамоалар ҳам вазиятдан чиқиб кетишда қийинчиликларга дуч келишади. Дейлик, Тошкентдаги йиғин чоғи шогирдларим бошқача футбол намойиш этишганди. Бироқ энди ўз имкониятларини тўлиқ ишга сололмаяптилар. Очиғи, мухлислар қаршисида ўйнаш ҳам мушкул. Стадиондаги бундай муҳитда ҳис-ҳаяжонни жиловлаш осон эмас. Муаммоларимиз бор ва улар устида ишлаш ва интилишда давом этамиз.\n«ҚИЗИЛҚУМ» -«ҚЎҚОН-1912» - 3:1 (3:1)\n19 август. Навоий. 6501 томошабин.\nҲакамлар: О.Толибжонов (Тошкент) - 8,5; Т.Галеев (Тошкент) - 8,6; А.Пўлатов (Тошкент) - 8,4; А.Шукуруллаев (Тошкент) - 9,0.\nГоллар: С.Шодмонов (33), О.Зокиров (37), Ғ.Жумаев (40) - Д.Гожкович (13).\n«Қизилқум»: 55. Э.Жабборов, 3. Ш.Пўлатов, 4. Э.Бойдуллаев, 9. О.Зокиров, 14. Ф.Қамбаров, 17. А.Геворкян, 18. С.Шодмонов (6. И.Комилов, 88), 20. Ғ.Жумаев, 23. Ш.Жўраев, 27. И.Юнусов, 89. О.Исроилов (93. М.Юрку, 69).\n«Қўқон-1912»: 13. Н.Рибкин (12. А.Ашуров, 46), 7. Ж.Ҳасанов (98. Х.Авилов, 46), 10. Ж.Сиддиқов, 14. Д.Ҳасанов, 19. С.Бердиев (11. А.Сидоров, 73), 23. А.Мерзляков, 26. А.Холмуродов, 55. Д.Гожкович, 70. Қ.Рўзиев, 77. М.Холмуҳаммедов, 99. Ф.Райевац.\nОгоҳлантиришлар: Ғ.Жумаев (7) - А.Холмуродов (57).\nЭнг яхши ўйинчилар: О.Зокиров - Ж.Сиддиқов.\nНўъмон Ҳасанов («Қўқон-1912» бош мураббийи): - Бугун мухлислар очиқ футбол кўришди. Иккинчи бўлимда вазиятни ўзгартиришга ҳаракат қилдик, аммо... Аслида ўйинни яхши бошладик. Лекин «Қизилқум»нинг тажрибали ўйинчилари биринчи бўлим охирида 3та гол уриб, барчасини ўзгартиришди. Афсуски, кейинги кўплаб ҳужумлардан самара чиқаролмадик. Дарвозабонни нега алмаштирдим? Чунки гол қўйиб юборилган вазиятларда ишончли ҳаракат қилмади, айниқса, учинчисида айби бор. Иккинчи даврада 2та мағлубиятга учраган бўлсак-да, ҳали ҳаммаси олдинда. Ишонаманки, кейинги учрашувларда мухлисларимизни қувонтирамиз. Райевацга келсак, у охирги ўйинларда ишончни оқлолмаяпти. Хусусан, бугун ҳам кутилган даражада ўйин намойиш этолмади.\nҲамиджон Актамов («Қизилқум» бош мураббийи): - Майдонга ғалабани кўзлаб тушган эдик ва мақсадга эришдик. Ҳисобни гарчи меҳмонлар очган бўлишсада, кейинчалик ташаббусни қўлга олиб, кетма-кет 3та гол урдик. Ўша лаҳзаларда қўқонликлар бўш ҳаракатланишди. Меҳмонлардан Жавоҳир Сиддиқовнинг ўйинини алоҳида эътироф этишим жоиз. У бутун 90 дақиқа давомида фаоллиги билан ажралиб турди. Кейинги турда принципиал рақиб - «Бухоро» билан куч синашамиз ва албатта, ижобий натижа учун курашамиз.\n«МАШЪАЛ» - «ШЎРТАН» - 4:0 (1:0)\n19 август. Муборак. 1823 томошабин.\nҲакамлар: В.Серазетдинов (Тошкент) - 8,5; Р.Нугманов (Тошкент) - 8,6; Б.Баҳромов (Тошкент) - 8,6; Д.Каримов (Тошкент) - 9,0.\nГоллар: Ҳ.Муртазоев (16, 70), И.Шойқулов (58), К.Тўраев (66-пен.).\n«Машъал»: 35. Ж.Илёсов, 2. И.Шойқулов, 6. С.Абдураимов, 10. Ҳ.Муртазоев, 13. Ш.Шайманов, 18. А.Шодмонов, 19. З.Қўзибоев (8. М.Камолов, 46), 23. К.Тўраев (90. З.Тўраев, 73), 27. Н.Павленко, 55. А.Агалиев, 77. А.Олимов (11. Т.Мурамацу, 78).\n«Шўртан»: 25. А.Туробов, 4. Ж.Отақулов, 7. О.Каримов (20. Ш.Хурсанов, 69), 9. И.Таран (17. Ғ.Раҳмонов, 58), 12. Л.Убайдуллаев, 15. О.Жўрабоев, 18. Э.Бойматов, 38. С.Мамадалиев, 76. А.Омонов (99. М.Сафаров, 24), 77. О.Нарзуллаев, 85. Р.Мелзитдинов.\nОгоҳлантиришлар: Р.Мелзитдинов (49), О.Каримов (68), Ж.Отақулов (89, Ш.).\nЭнг яхши ўйинчилар: Ҳ.Муртазоев - Ж.Отақулов.\nГеннадий Кочнев («Шўртан» мураббийи): - Биринчи бўлим омадсиз келди - ўйинимиз қовушмади, аксига олиб, танаффусга чиқиш арафасида яхши вазиятдан гол уролмадик. Ҳисоб 2:0га етгач эса футболчиларимиз назоратни йўқотиб қўйишди ва жиддий хатоларга йўл қўйдик. Яна нима дердим? Энди кейинги ўйин ҳақида ўйлашимиз керак. Хуллас, бугунги хатолар устида ишлаб, «Металлург» билан учрашувга жиддий тайёргарлик кўрамиз. Асосийси, йигитларни руҳан тикласак, бас. «Машъал»ни ўрганмаганмидик? Йўқ, рақиб ўйинини бутун жамоа бўлиб кўриб чиққандик, шунчаки, футболчилар негадир бошқача ўйнашди. Жамоа ютқаздими, демак, ҳамма айбдор, кимнидир алоҳида кўрсатишим ножоиз. Фақат айтишим керак, йирик ҳисобда енгилган бўлсакда, рақиб дарвозасини ишғол қилиш учун қатор имкониятлар яратдик, аммо улардан фойдаланолмадик.\nАлександр Хомяков («Машъал» бош мураббийи): - Албатта, ўйиндан ҳам, натижадан ҳам қониқдим. Анчадан буён мухлисларимиз кўз ўнгида бундай ўйнамагандик. Ҳаракатларимиз қовушиб, 4та гол урдик. Ўйлайманки, мустақиллик байрамига муносиб совға тайёрладик. Давралар оралиғида тайёргарликка бошқача ёндашгандик. Сабаби, биринчи давра охирида жисмоний томондан муаммолар кузатилди. Шу боис, асосий урғуни жисмоний ҳолатни тиклашга қаратдик. Япониялик футболчи сафимизга яқинда қўшилди. У секин-секин ички муҳит, тартиб-қоидалар ва тактикага мослашяпти. Ўйлайманки, Мурамацу ҳали ўзини кўрсатиб, асосий таркибга муносиблигини исботлайди. Жамоа олдида жиддий мақсад йўқ. Лекин ҳар бир ўйинда ғалабани кўзлаймиз, асосийси шу. Очколарни эса кузда санаганимиз маъқул.\n«ОЛМАЛИҚ» - «СЎҒДИЁНА» - 2:1 (2:0)\n19 август. Олмалиқ. 3825 томошабин.\nҲакамлар: В.Коваленко (Тошкент) - 9,0; А.Сидоров (Тошкент) - 8,6; Д.Сайлалов (Тошкент) - 8,6; И.Худойдотов (Тошкент) - 9,0.\nГоллар: Ш.Муллажонов (2), З.Полвонов (32) - С.Рашидов (51-пен.).\n«Олмалиқ»: 45. А.Тўраев, 5. Д.Жўраев (88. И.Йелич, 55), 10. Ш.Норбеков, 13. Л.Тўраев, 17. К.Мурзоев, 18. Ш.Муллажонов, 19. И.Иномов, 23. З.Полвонов (11. В.Клишин, 84), 55. Р.Бердимуродов, 70. С.Рихсибоев (2. А.Ҳожиакбаров, 73), 90. В.Косминин.\n«Сўғдиёна»: 16. М.Абдуллаев, 2. С.Қулматов, 7. С.Рашидов, 8. С.Қобилов, 17. И.Тошпўлатов (11. Ш.Достонов, 46), 18. Қ.Баҳодиров (3. А.Исроилов, 81), 27. О.Валижонов (4. Э.Орипов, 74), 47. Ш.Жалилов, 55. С.Қаҳҳоров, 77. С.Эминов, 91. Ж.Гусейнов.\nОгоҳлантиришлар: С.Рихсибоев (54), К.Мурзоев (56), В.Косминин (65) - С.Қобилов (15), Ж.Гусейнов (65).\nЭнг яхши ўйинчилар: З.Полвонов - С.Рашидов.\nИгорь Шквирин («Сўғдиёна» бош мураббийи): - Ўйин айнан шундай кечишини футболчиларга олдиндан айтган эдик. Рақиб асосан стандарт вазиятлар чоғи хавфли эканлигини инобатга олиб, бурчак тўпи ва жарима зарбаларига олиб келадиган ҳолатларни иложи борича камайтириш, бундай ҳолатда ҳар бир футболчини индивидуал қўриқлаш ҳақида кўрсатма бергандик. Афсуски, йигитларимиз бу масалада оқсашди ва айнан «стандарт» оқибатида тезкор гол қўйиб юбордик. Зафар Полвоновнинг бош билан яхши ўйнаши, уни кўздан қочирмаслик зарурлигини ҳам уқтиргандик. Энг қизиғи, қайси жиҳат ҳақида огоҳлантирган бўлсак, футболчилар шуларга бироз эътиборсиз қарашди. Умуман, назаримда, йигитлар ҳозирча ўз салоҳиятларига ишонишмаяпти. Мана, бугун бир марта жарима майдонига ёриб киришди ва пенальти ишлашди.\n- Санжар Рашидов дисквалификациядан сўнг майдонга қайтди. Унинг ҳаракатларидан қониқдингизми?\n- Менимча, Санжарнинг имкониятлари бундан-да баланд. У 3та ўйинда жамоага ёрдам беролмади. Оралиқ танаффусни ҳисобга олсак, 1,5 ой майдонга тушмади. Бугун шу нарса ҳам билинди. Ўйлайманки, у тез орада ўз ўйинини топади.\nВиктор Кумиков («Олмалиқ» бош мураббийи): - 2:0 ҳам қалтис ҳисоб, бежиз бундай дейилмаган. Биринчи бўлимда ўйинни ўз назоратимизда ушлаб турдик, 2та гол урдик. Қолаверса, ҳисобни янада оширишимиз мумкин эди. Танаффусдан кейин эса бўш ўйнадик.\n- Бугун легионерлардан биргина Владислав Косминин асосий таркибда майдонга тушди, қолганларга нима бўлди?\n- Мусабеков бетоб, Йелич ва Григалашвили эса «Бунёдкор»га қарши кечган аввалги ўйинда суст ҳаракатланишганди. Мана, Йелич бугун захирадан майдонга тушиб ҳам, яхши ўйнолмади. Ахир легионер маҳаллий йигитлардан кучлироқ кўриниши керак-ку.\n- «Олмалиқ»нинг навбатдаги учрашуви қолдирилди. Қисқа танаффус учун қандай режалар бор?\n- Аввалига 5 кун тоғ ҳудудида шуғулланамиз, кейин машғулотлар Тошкентда давом эттирилади.\n«ОБОД» - «БУХОРО» - 2:3 (0:2)\nТошкент. 672 томошабин.\nҲакамлар: И.Ибрагимов (Нукус) - 6,9; Ж.Сарсенов (Нукус) - 8,6; Б.Канназаров (Нукус) - 8,3; Д.Жалимов (Тошкент вил.) - 9,0.\nГоллар: Т.Васильев (48), Т.Толипов (83) - Ж.Қаҳрамонов (6), С.Қутибоев (45), Р.Ҳасанов (78).\n«Обод»: 47. Ш.Эшбўтаев, 44. Т.Васильев (59. М.Комилов, 79), 53. А.Комилов, 55. А.Мирзаев (18. С.Тўрақулов, 57), 57. Б.Раҳимов, 58. Р.Аъзамов, 75. Б.Усмонов, 77. Т.Толипов, 83. Д.Абдураҳмонов (74. Ғ.Ўрунов, 75), 88. Э.Равшанов, 99. О.Ҳакимов.\n«Бухоро»: 12. А.Турсунбоев, 3. Б.Омонов, 11. С.Шихов (23. З.Пиримов, 36), 16. А.Филипосян, 27. Р.Ҳасанов, 29. В.Баенко, 72. А.Саматов, 75. С.Қутибоев, 77. И.Нагаев (55. А.Алланиёзов, 84), 87. А.Саноев (9. Н.Умиров, 59), 99. Ж.Қаҳрамонов.\nОгоҳлантиришлар: Р.Аъзамов (77) - Р.Ҳасанов (59), В.Баенко (67), А.Алланиёзов (90Қ1).\nЭнг яхши ўйинчилар: Т.Толипов - И.Нагаев.\nУлуғбек Бақоев («Бухоро» бош мураббийи): - Тўғриси, ўйин қийин кечди. Аслида футболчиларга олдиндан шундай бўлишини айтгандим. Зеро, рақибни яхши ўрганиб чиққандик. «Обод» охирги ўринда турган бўлсада, ҳар бир очко учун жиддий курашмоқда. Йигитларимиз ва Бухородан шунча йўл босиб келган мухлисларимизга раҳмат.\n- Иккинчи давра стартини қандай баҳолайсиз?\n- Ижобий. Ҳозирча 3та ўйинда 7 очко олдик, бу яхши кўрсаткич.\n- «Бухоро» якунда кучли учликка кира оладими?\n- Ҳозирча бу ҳақда ўйлаётганимиз йўқ. Лекин ҳар бир учрашувда фақат ғалаба учун курашяпмиз.\n- Иван Нагаевнинг терма жамоага чақирилмаётгани муҳокамаларга сабаб бўляпти. Бу борада нима дея оласиз?\n- Терма жамоа мураббийлари ишига аралашишим яхши эмас. Лекин холис фикр билдирсам, Нагаев миллий жамоага лойиқ футболчи. Ҳар ҳолда, имконият берилса, ўзини кўрсата олади.\nАндрей Демченко («Обод» бош мураббийи): - Ғалаба қозонмас экансан, ҳаттоки, журналистлар ҳам камайиб қолишади. Футболда ҳаммаси натижага боғлиқ: ҳаёт, оила, машғулот, раҳбарият муносабати. Ютсанг зўрсан, ютқазсанг, муаммолар келиб чиқаверади. Ҳозир футболчиларимиз қандайдир чуқурликка тушиб қолгандек. Балки уларни Қўқондаги мағлубият тушкунликка солгандир. Оқибатда 2та оддий гол қўйиб юбордик. Йигитларда ҳаяжон бор ва бунинг таъсирида ўйин тизгини қўлдан чиқарилди. Лекин иккинчи бўлимда кўзга ташланди, жамоамизда салоҳият йўқ эмас. Акс ҳолда, 2та гол уролмасдик.\n- Қўйиб юборилган голларда ким айбдор: дарвозабонми ё ҳимоячилар?\n- Голлар одатда элементар хатолардан бошланади ва бунда ҳаммани айблаш мумкин. Битта хато занжирдек бир-бирига боғланиб, якунда голга олиб келиши ҳеч гап эмас. Дарвозабон эса халқанинг охирги бўғини ҳисобланади.\n- Сизнингча, жамоа ўсяптими?\n- Аввалги 2та ўйинда гол уролмагандик, бугун бунинг уддасидан чиқдик. Шуни айтишим мумкин, тўғри йўлдамиз. Жамоа ўсяпти, лекин натижа кўрсатиш учун вақт керак.\n- Балки «Обод»нинг таваккал ўйнагани маъқулдир, ўхшаса - ўхшади, ўхшамаса - йўқ...\n- Шунчаки, омад келишини кутиб ўйнашдан маъно йўқ. Жамоа ҳар қандай ҳолатда ўз услубига таяниб ҳаракатланиши керак.\nЎйин: 8. Гол:22 (ўртача: 2,75)\nТомошабин:30118 (ўртача: 3764...)\nМезбонлар ғалабаси: 3. Меҳмонлар ғалабаси: 3. <str


Депутатлар зарбдор ой вазифалари ижросида фаоллик кўрсатмоқда - Халқ сўзи\n10:27 09 Июнь 2018 Иқтисодиёт\n“Ғўзада кафолатли ҳосил яратиш зарбдор ойлиги” учун белгиланган устувор вазифалар ижроси Наманган вилоятида ҳам изчил амалга оширилмоқда. Хусусан, сув танқислиги кутилаётган бу йилги шароитда обиҳаёт ресурсларидан оқилона фойдаланиш, бунда соҳада тўпланган илғор тажрибаларни кенг қўллаш орқали экиннинг сувга бўлган талабини тўла қондиришга алоҳида аҳамият қаратилаётир. Айтиш лозимки, мазкур масаланинг халқ депутатлари вилоят Кенгаши сессиясида кўриб чиқилиб, депутатлар ва жамоатчиликнинг айни йўналишдаги чора-тадбирлардаги иштирокининг белгилаб берилиши парламент вакиллари зиммасига ҳам муҳим вазифалар юклади.\nЖорий йилда вилоятдаги фермер хўжаликлари 65 минг 606 гектар майдонда пахта етиштиришяпти. Агротехника тадбирларининг тўлиқ ўтказилишига қарамасдан баҳор мавсумида ҳароратнинг паст келиши ҳисобига ғўза ривожи орқада қолаётган пайкаллар ҳам учрайди. Минтақадаги сув омборларида обиҳаётнинг бултургига нисбатан бирмунча кам тўпланганлиги ҳам ўзига хос муаммоларни пайдо қилмоқда. Шунга биноан, ҳар бир туманда сув ресурсларидан оқилона фойдаланиш, экинни суғоришда тежамкорликнинг синовдан ўтган усулларини кенг қўллаш бўйича семинарлар ташкил этилди. Чортоқ туманидаги “Вали Доно Омон” фермер хўжалигида ўтказилган ана шундай тадбирда Олий Мажлис Қонунчилик палатаси депутати Ш. Якубов, халқ депутатлари вилоят ва туман Кенгаши депутатлари, тегишли мутахассислар иштирок этишди. Семинар аввалида Ўзбекистон Фермер, деҳқон хўжаликлари ва томорқа ер эгалари кенгашининг мамлакатимиз фермерларига Мурожаатида илгари сурилган вазифалар ҳақида гап борди. Сўнгра сув тақчиллиги сезилаётган шароитда унинг ҳар қатрасини экин ривожига йўналтиришнинг самарали усуллари ҳақида атрофлича тушунча берилди, кўп йиллик тажрибага эга сувчиларнинг тавсиялари тингланди.\nХалқ депутатлари вилоят Кенгаши сессияси ҳамда туманларда ўтказилган семинарларда ўртага қўйилган вазифалардан келиб чиқиб, жойларда амалий ҳаракатлар кучайтирилган. Долзарб масалага парламент аъзоларидан тортиб, қуйи бўғин депутатларигача жалб қилинган бўлиб, улар сув танқислиги оқибатларини юмшатиш билан боғлиқ ишларни ташкил этишда қишлоқ хўжалиги меҳнаткашларига яқиндан кўмак беришаётир. Айни пайтда жойларда ташкил қилинган 51 махсус штаб томонидан мавжуд сув ресурсларидан унумли фойдаланиш, гидропостлар фаолияти, сувчилар учун етарли шарт-шароит яратиш масаласи қатъий назоратга олинган.\n— Зарбдор ойда амалга ошириладиган чора-тадбирлар режасида экинни суғориш ҳамда сувдан фойдаланиш, хусусан, далага йўналтирилаётган обиҳаётнинг ҳар қатраси ғўза ривожига хизмат қилишига эришиш устувор вазифа сифатида белгиланган, — дейди фермер, деҳқон хўжаликлари, томорқа ва ер эгалари вилоят кенгаши раиси Исроил Ҳошимов. — Кейинги кунларда мавжуд гидропостларнинг барчаси қайтадан кўздан кечирилди, ички ариқ-зовурлар ҳашар йўли билан тозаланди. Суғориш ишларини пухта йўлга қўйишнинг махсус жадвали ишлаб чиқилган бўлиб, сув тарашни энг охирги пайкалдан бошлаш тартибига риоя этилмоқда. Вилоят бўйича уч минг гектардан кўпроқ майдондаги ғўза эгилувчан қувурлар ёрдамида суғорилади.\nФермер ҳамда мутахассислар экин майдонларида намлик узоқ вақт сақланишини таъминлаш мақсадида пайкаллар тепасида маҳаллий ўғит жамғариш масаласини кун тартибига қатъий қилиб қўйишган. Биргина июнь ойининг ўзида ҳар гектар экинзор ҳисобига тўрт тоннадан органик ўғит солинади. Бундан ташқари, сувни тежаш мақсадида жорий йилда ғалладан бўшаган майдонларга экиладиган такрорий экинлар ҳажмини 13 минг гектар қисқартириш кўзда тутилган. Ҳосили ўриб олинган пайкалларни узоғи билан уч кун ичида шудгордан чиқариш ва такрорий экинни жойлаштириш тажрибаси қўлланилади. Пировардида ҳайдов олдидан суғориш учун талаб этиладиган обиҳаёт тежалади.\nАйни кунларда вилоят далаларида 142 та суғориш отрядига бўлинган 17,5 минг нафарга яқин сувчи ҳамда мутахассислар зарбдор ойдаги энг муҳим агротехник тадбир — суғориш ишини намунали ташкил қилишга жалб этилган. Уларнинг унумли ишлаши йўлида яратилган шарт-шароит, биринчи навбатда, меҳнат ҳақининг ҳар беш кунда қатъий ҳисоб-китоби йўлга қўйилгани ўз самарасини бермоқда. Бу каби омилларнинг барчаси жорий йил пахта хирмонига ишончли пойдевор яратаётгани билан муҳим аҳамиятга эга бўлмоқда.\nТАҲРИРИЯТДАН: Таъкидлаш жоизки, юқоридаги долзарб масалалар халқ депутатлари Фарғона, Самарқанд, Жиззах вилоятлари Кенгашларининг сессияларида ҳам муфассал кўриб чиқилди.